**NACRT**

**NACIONALNI PROGRAM RAZVOJA KULTURE**

**2023–2027.**

Cetinje, mart 2023.

**Sadržaj:**

[**1.** **UVOD** 2](#_Toc131159510)

[**Svrha donošenja strateškog dokumenta** 2](#_Toc131159511)

[**Pozicioniranje u strateškom okviru Crne Gore** 3](#_Toc131159512)

[***Krovni strateški dokumenti*** 3](#_Toc131159513)

[***Finansijski strateški dokumenti*** 7](#_Toc131159514)

[***Intersektorske strategije*** 7](#_Toc131159515)

[**Usklađenost s međunarodnim obavezama** 12](#_Toc131159516)

[**2.** **ANALIZA STANJA** 12](#_Toc131159517)

[**Metodologija izrade Nacionalnog programa razvoja kulture 2023–2027.** 12](#_Toc131159518)

[**Analiza zainteresovanih aktera** 13](#_Toc131159519)

[**Analiza učinka Programa razvoja kulture 2016–2020. godine** 15](#_Toc131159520)

[**Trenutno stanje u kulturi prema oblastima** 18](#_Toc131159521)

[***Razvoj i zaštita kulturne baštine*** 18](#_Toc131159522)

[***Kulturno-umjetničko stvaralaštvo*** 19](#_Toc131159523)

[***Nevladin sektor, amaterizam i strukovna udruženja*** 20](#_Toc131159524)

[***Kulturne i kreativne industrije*** 21](#_Toc131159525)

[***Publika*** 21](#_Toc131159526)

[***Saradnja u unutrašnjim okvirima*** 22](#_Toc131159527)

[***Međunarodna saradnja*** 22](#_Toc131159528)

[***Finansiranje, državni i lokalni budžeti za kulturu*** 23](#_Toc131159529)

[**SWOT analiza** 25](#_Toc131159530)

[**Analiza problema** 27](#_Toc131159531)

[**3.** **STRATEŠKI CILJEVI, OPERATIVNI CILJEVI S PRATEĆIM INDIKATORIMA USPJEHA** 28](#_Toc131159532)

[**4.** **KLJUČNE AKTIVNOSTI ZA SPROVOĐENJE OPERATIVNIH CILJEVA** 29](#_Toc131159533)

[**Strateški cilj 1: Unaprijediti institucionalni i pravno-regulatorni okvir kulture u Crnoj Gori** 29](#_Toc131159534)

[**Strateški cilj 2: Kreirati ambijent za razvoj kulturnih i kreativnih inicijativa, publike i saradnje** 40](#_Toc131159535)

[**5.** **OPIS AKTIVNOSTI NADLEŽNIH ORGANA I TIJELA ZA PRAĆENJE SPROVOĐENJA STRATEGIJE** 46](#_Toc131159536)

[**6.** **NAČIN IZVJEŠTAVANJA I EVALUACIJE** 47](#_Toc131159537)

[**7.** **PRATEĆI AKCIONI PLAN S PROCJENOM TROŠKOVA** 47](#_Toc131159538)

[**8.** **INFORMACIJA ZA JAVNOST O CILJEVIMA I OČEKIVANIM UČINCIMA STRATEGIJE U SKLADU S KOMUNIKACIONOM STRATEGIJOM VLADE CRNE GORE** 59](#_Toc131159539)

# **UVOD**

## **Svrha donošenja strateškog dokumenta**

Nacionalni program razvoja kulture Crne Gore za period od 2023. do 2027. godine[[1]](#footnote-1) predstavlja osnovni strateški dokument kulturne politike, kojim se sistemski utvrđuju pravci djelovanja i načini sprovođenja kulturne politike. Strategijom se planski i sistematično reguliše javni interes u oblasti kulture i određuju ključni prioriteti razvoja kulture u navedenom petogodišnjem periodu.

Naime, u skladu s odredbama čl. 6 i 7 Zakona o kulturi („Službeni list CG“, br. 49/08, 16/11, 40/11 i 38/12), ostvarivanje javnog interesa u kulturi obezbjeđuje Crna Gora, a način i mjere ostvarivanja javnog interesa utvrđuju se Nacionalnim programom razvoja kulture.

Nacionalni program je, dakle, strateški dokument, kojim se utvrđuju dugoročni ciljevi i prioriteti razvoja kulture i određuju organizacione, finansijske i administrativne mjere za njihovo ostvarivanje na teritoriji Crne Gore i, shodno Zakonu, sadrži naročito:

1. *ciljeve i prioritete razvoja kulture Crne Gore kao multinacionalne, multikulturalne i multikonfesionalne države;*
2. *standarde kulturnih potreba na državnom i lokalnom nivou i principe njihovog ostvarivanja;*
3. *osnovne preduslove ostvarivanja kulture i način njihovog obezbjeđivanja;*
4. *projekciju obnove, izgradnje i tehničko-tehnološkog opremanja objekata u kulturi;*
5. *način obezbjeđivanja visoko profesionalnog stručnog, naučno-istraživačkog, stvaralačkog i umjetničkog kadra;*
6. *metodologiju evaluacije svih nosilaca djelatnosti kulture;*
7. *način podsticaja i pomoći razvoja kulturnog i umjetničkog stvaralaštva i djelatnosti kulture;*
8. *aktivnosti na zaštiti i očuvanju kulturne baštine;*
9. *prioritete međunarodne kulturne saradnje;*
10. *planiranje kadrovskih potreba, edukacije i profesionalnog usavršavanja;*
11. *naučno-istraživački rad i kapitalne projekte u kulturi;*
12. *mjere za obezbjeđivanje uslova za rad umjetnika i stručnjaka u kulturi;*
13. *mjere za poboljšanje socijalnog položaja zaposlenih u kulturi, samostalnih umjetnika i samostalnih stručnjaka u kulturi;*
14. *projekciju budžetskih i vanbudžetskih sredstava za finansiranje kulture;*
15. *smjernice za izradu opštinskih programa;*
16. *principe saradnje i koordinaciju aktivnosti subjekata u kulturi;*
17. *principe ostvarivanja i razvoja saradnje sa subjektima iz drugih oblasti;*
18. *metodologiju i rokove za ostvarivanje Nacionalnog programa;*
19. *druge aktivnosti i mjere od značaja za ostvarivanje i razvoj kulture.*

U procesu izrade Nacionalnog programa proučeni su prethodno usvojeni i realizovani programi u periodu od 2011. do 2020. godine, kao i relevantna istraživanja i međunarodna iskustva. Rad na izradi Nacionalnog programa koordinirali su predstavnici Ministarstva kulture i medija, a važan doprinos u sagledavanju trenutnog stanja i budućih pravaca razvoja dao je širok krug aktera – javne ustanove kulture čiji je osnivač država, značajan broj ustanova kulture čiji je osnivač opština, predstavnici organizacija civilnog društva, predstavnici privatnog sektora u kulturi, publika kulturnih programa.

Kako bi, u skladu sa standardima strateškog planiranja, dokument bio zasnovan na činjenicama, odnosno podacima prikupljenim od svih relevantnih aktera u sferi kulture, za potrebe strateškog dokumenta, angažovan je ekspert za sprovođenje sveobuhvatnog istraživanja kulturne scene. Ministarstvo je, zatim, u izradu dokumenta uključilo renomirane kulturne djelatnike, predstavnike naučnih i stručnih institucija, strukovnih udruženja, sindikata i drugih subjekata iz oblasti kulture, poštujući zakonsku obavezu propisanu Zakonom o kulturi.

## **Pozicioniranje u strateškom okviru Crne Gore**

### ***Krovni strateški dokumenti***

**Ekspoze mandatara / Program rada 43. Vlade Crne Gore**

Jedan od prioriteta 43. Vlade Crne Gore je obezbjeđivanje ravnomjernog regionalnog razvoja i decentralizacije, između ostalog, u oblasti kulture. Ocijenjeno je da je za Crnu Goru od strateškog značaja njegovanje dobrosusjedskih odnosa i unapređenje regionalne saradnje, kojom se jača multikulturalni karakter Crne Gore. Budući da je turizam okosnica razvoja, a da Crna Gora posjeduje unikatna kulturna dobra po kojima je prepoznata u svijetu, posebna pažnja će se posvetiti njihovoj promociji.

***SLOBODNO STVARAJMO, PIŠIMO I GOVORIMO***

*Kulturno bogatstvo i njegova različitost predstavljaju jednu od temeljnih katakteristika našeg društva. Harmonija kulturnih različitosti uz uvažavanje svih specifičnosti, jedan je od ciljeva 43. Vlade. Interkulturalni dijalog je proces u kojem različitosti dobijaju višu i dinamičnu dimenziju i on će biti važan instrument u harmonizaciji kulturnih različitosti.*

*Naš važan zadatak će biti kreiranje kulturne strategije, kao neophodnog uslova za dugoročno osmišljavanje kulturne politike u Crnoj Gori. Nastavićemo da sarađujemo sa evropskim institucijama i insistirati na primjeni najviših međunarodnih standarda u zaštiti kulturnih dobara u Crnoj Gori. U tom smislu, uložićemo dodatne napore kako bi Kotor zadržao status na listi Svjetske baštine UNESCO-a.*

*U fokusu ove Vlade će biti izrada dugoročnog strateškog dokumenta nacionalnog programa razvoja kulture u skladu sa Zakonom o kulturi, intenziviranje izmjena i dopuna zakonske regulative iz ove oblasti, unapređenje sistema zaštite i upravljanja kulturnom baštinom, jačanje mehanizama na zaštiti i očuvanju kulturnih dobara i njihovog stavljanja u funkciju održivog korišćenja.*

*Od posebne važnosti je i jačanje međunarodne saradnje i predstavljanje kulturne baštine i kulturno umjetničkog stvaralaštva Crne Gore u inostranstvu, uz poštovanje multietničnosti i multikulturalnosti kao najvećih vrijednosti crnogorskog društva. Takođe, predstoji jačanje nezavisne kulturne scene, kadrovskih kapaciteta u kulturi, nastavak aktivnosti na ravnomjernom razvoju kulture na teritoriji cijele Crne Gore i jačanje uloge lokalne zajednice i njenog doprinosa u oblasti kulture. Vlada će biti posvećena uspostavljanju Cetinjskog bijenala kao centralnog umjetničkog događaja.*

**Srednjoročni program rada Vlade 2022–2024.**

*Želimo kulturu, koja se zasniva na njegovanju tradicije i razlika, a koja podstiče kreativnost i pravi iskorake.*

U okviru jednog od ključnih prioriteta – Obrazovanje i društvo zasnovano na znanju, definisan je cilj – Jednake šanse za sve u kulturi. Svima dostupan i otvoren sektor kulture će biti unaprijeđen kroz povećanje broja dobijenih stručnih zvanja u konzervatorskoj, muzejskoj, bibliotečkoj i arhivskoj djelatnosti, dok će procenat usaglašenih propisa u oblasti bibliotečke djelatnosti biti realizovan na nivou od 100%.

**Program rada Vlade Crne Gore za 2023. godinu**

Godišnji program rada Vlade predviđa šest konkretnih aktivnosti u nadležnosti Ministarstva kulture i medija kojima se doprinosi ostvarivanju postavljenog srednjoročnog cilja – Jednake šanse za sve u kulturi, a među njima je i kreiranje petogodišnje strategije razvoja kulture.

* Pripremiti Nacionalni program razvoja kulture 2023–2027. s Akcionim planom 2023–2024.
* Pripremiti Program zaštite i očuvanja kulturnih dobara za 2023. godinu
* Pripremiti Izvještaj o realizaciji Programa zaštite i očuvanja kulturnih dobara za 2022. godinu
* Utvrditi Predlog zakona o izmjenama Zakona o bibliotečkoj djelatnosti
* Utvrditi Predlog zakona o izmjenama Zakona o muzejskoj djelatnosti
* Utvrditi Predlog zakona o izmjenama i dopunama Zakona o zaštiti kulturnih dobara

**Nacionalna strategija održivog razvoja do 2030. godine**

*Kultura predstavlja temeljnu vrijednost svakog društva i neophodno je da se njen razvoj zasniva na: slobodi stvaralaštva i poštovanju prava na kulturu; opredijeljenosti države i lokalne samouprave da podstiču i pomažu razvoj kulturno-umjetničkog stvaralaštva te da obezbjeđuju zaštitu i očuvanje kulturne baštine; ravnopravnom očuvanju svih kulturnih identiteta i poštovanju kulturne različitosti; izgradnji i unapređivanju sistema kulture, u skladu s međunarodnim standardima, a naročito standardima Evropske unije; uspostavljanju efikasnog, racionalnog i kreativnog upravljanja u kulturi; transparentnom djelovanju u kulturi; poštovanju i zaštiti autorskog i srodnih prava; demokratizaciji kulturne politike; decentralizaciji organizovanja i finansiranja kulture.*

Strateški cilj – Unaprijediti značaj kulture kao temeljne vrijednosti duhovnog, društvenog i ekonomskog razvoja koja znatno unapređuje život građana, sadrži mjere i indikatore:

* Jačati kapacitet kulturnih institucija na svim nivoima i uspostaviti održivi sistem finansiranja SDG 4, (4.7), SDG 8 (8.9) i SDG 11 (11.4)
* Uspostaviti moderan, efikasan sistem kreiranja i prezentovanja kulturne djelatnosti kao i statusa umjetnika i stvaralaca u društvu, ujedno širiti i edukovati publiku SDG 8 (8.9) i SDG 11 (11.4)
* Jačati neformalne, amaterske, alternativne, savremene kulturne prakse, kao i kulturne industrije u Crnoj Gori SDG 11 (11.4), SDG8 (8.9) i SDG4 (4.7)
* Podsticati kulturne raznolikosti kroz osnaživanje kulturne djelatnosti marginalizovanih grupa kao što su mladi, stari, žene, LGBT osobe, osobe s invaliditetom i sl. kao i obezbjeđivanje tolerancije na ovaj kulturni segment SDG 4 (4.7) i SDG 11(11.4)

**Pravci razvoja Crne Gore 2018–2021. godine**

Dokument Pravci razvoja Crne Gore tretirao je kulturu prvenstveno kroz njenu vezu s turizmom. Naime, ocijenjeno je da je saradnja između kulture i turizma od suštinskog značaja za kreiranje jedinstvene turističke ponude Crne Gore.

*Kulturni turizam mora biti prepoznat kao generator razvoja i promocije obje oblasti, što će doprinijeti ukupnom društveno-ekonomskom razvoju.*

U tom kontekstu, jedan od ciljeva bio je: Promocija kulture kao pokretača rasta (kulturni turizam). Dakle, kultura se mora tretirati u kontekstu održivog razvoja, savremenim pristupom koji podrazumijeva promišljenu upotrebu njenih resursa uz stimulisanje njihove promocije, prepoznajući ih kao područja pogodna za posebne investicije i projekte.

*Za poboljšanje ekonomskog statusa kulture, osim oslanjanja na nacionalni budžet, potrebno je intenzivirati aktivnosti na obezbjeđenju sredstava iz drugih izvora, čime će se unaprijediti mogućnosti za sveukupan, a naročito kulturni razvoj.*

*Kulturni turizam, pored kulturne baštine, uključuje i savremene kulturne produkcije i druge aktivnosti uz dijalog s ostalim sferama jednog društva. Stoga inicijalnu kulturno-turističku ponudu Crne Gore čine ulturna dobra u zaštićenim objektima, muzejima i galerijama, nematerijalna kulturna dobra i savremene kulturne produkcije.*

**Strategija regionalnog razvoja Crne Gore 2014–2020. godine**

Dvije od osam prioritetnih oblasti za ravnomjerniji regionalni razvoj u Crnoj Gori tretirale su kulturu, i to: Konkurentnost i inovacije i Turizam i kultura.

Prioritet: Bolje korišćenje kulturnih potencijala, podrazumijeva sljedeće mjere:

* Uključivanje kulturnih aktivnosti u programe razvoja lokalnih zajednica
* Stvaranje uslova za razvoj kreativnih industrija
* Promocija i prezentacija kulturnih potencijala i kulturnog nasljeđa za unapređenje međunarodne saradnje i privlačenje inostranog kapitala, posebno u oblasti filmske industrije.

Prioritet: Promocija i prezentacija kulturnog nasljeđa i kulturnih potencijala, obuhvata mjere:

* Promocija i prezentacija kulturnog nasljeđa i kulturnih potencijala
* Sanacija i adaptacija postojećih objekata kulture
* Povezivanje kulturne i turističke ponude
* Bolja iskorišćenost kulturnih potencijala za privlačenje inostranih ulaganja, posebno u oblasti kreativnih industrija i filmske ponude.

Pored nacionalnog nivoa, prioriteti i mjere za ostvarivanje ciljeva utvrđeni su i na nivou tri crnogorska regiona.

Sjeverni region **–** Prioritet: Promocija i prezentacija kulturnog nasljeđa i kulturnih potencijala, sadrži sljedeće mjere:

* Sanacija i adaptacija postojećih objekata kulture
* Povezivanje kulturne i turističke ponude
* Bolja iskorišćenost kulturnih potencijala za privlačenje inostranih ulaganja, posebno u oblasti kreativnih industrija i filmske ponude

Središnji region **–** Prioritet: Valorizacija kulturno-istorijskih potencijala na održiv način, obuhvata mjere:

* Realizacija projekata sa ciljem obnavljanja, revitalizacije, zaštite i promocije kulturno-istorijskog nasljeđa
* Projekti valorizacije kulturnog i istorijskog nasljeđa na Cetinju
* Pretvaranje starih fortifikacija u objekte mješovitog karaktera s odživim načinom funkcionisanja

Primorski region **–** Prioritet: Unapređenje valorizacije i zaštite kulturne i prirodne baštine, predviđa mjere:

* Jačanje pravne i institucionalne infrastrukture u cilju očuvanja i zaštite izuzetne univerzalne vrijednosti područja
* Evidentiranje, dokumentovanje, valorizacija i prezentacija kulturne i prirodne baštine
* Investiranje u obnavljanje, zaštitu i revitalizaciju kulturno-istorijskog nasljeđa
* Integralna zaštita kulturne i prirodne baštine kroz konstantnu kontrolu lokalnog urbanog razvoja
* Povezivanje kulture i turizma radi cjelovitijeg korišćenja resursa i razvoja kreativnih industrija, posebno u oblasti filmske industrije

**Program pristupanja Crne Gore Evropskoj uniji**

U odnosu na usklađivanje nacionalnog zakonodavstva s pravnom tekovinom Evropske unije, Vlada Crne Gore je, na sjednici održanoj 7.3.2023. godine, usvojila Program pristupanja Crne Gore Evropskoj uniji za period 2023–2024. Kultura je u ovom dokumentu prepoznata kroz Poglavlje 26 – Obrazovanje i kultura, u okviru kojeg su planirane obaveze Ministarstva kulture i medija u odnosu na strateški, zakonodavni i administrativni okvir. Ovaj dokument predstavlja krovni propis i smjernicu za usaglašavanje zakonodavstva s EU normativom. Oblast kulture je prepoznata kroz još neka pregovaračka poglavlja, od kojih su najznačajnija Poglavlje 1: Sloboda kretanja robe; Poglavlje 10: Informatičko društvo i mediji; Poglavlje 25: Nauka i istraživanje, Poglavlje 29: Carinska unija.

**Finansijska perspektiva 2021–2027. (IPA)**

U skladu s Ekonomskim i finansijskim planom za Zapadni Balkan, koji je Evropska komisija usvojila u oktobru 2020. godine, Crna Gora učestvuje u novoj finansijskoj perspektivi IPA programa za period 2021–2027. koji ima pet oblasti politika: Vladavina prava, temeljna prava i demokratija; Dobro upravljanje, usklađivanje sa pravnom tekovinom, strateško komuniciranje i dobrosusjedski odnosi; Zelena agenda i održivo povezivanje; Konkurentnost i inkluzivni rast; Teritorijalna i prekogranična saradnja. Oblast kulture se prožima u okviru više tematskih prioriteta u svih pet oblasti politika.

### ***Finansijski strateški dokumenti***

**Fiskalna strategija Crne Gore za period 2021–2024. godine**

*Polazeći od najbolje prakse za planiranje budžeta i principa neselektivnosti, kada je u pitanju raspodjela sredstava iz javnih izvora, Ministarstvo finansija i socijalnog staranja uz saradnju resornih ministarstava, iniciraće izmjene zakonskih rješenja kojima se propisuju budžetska izdvajanja na nivou procentualnog učešća u budžetskoj potrošnji odnosno BDP-u. Visinu izdataka/sredstava, koja se opredjeljuju potrošačkim jedinicama iz budžeta Crne Gore, neophodno je da opredjeljuje kvalitet predloženih programa, projekata odnosno aktivnosti i njihov sveukupni doprinos opštem javnom interesu odnosno kvalitetu pružanja javnih usluga, dok ne bi trebalo da su determinisana zakonski garantovanim procentom potrošnje. Postojeća zakonska rješenja propisuju sljedeća izdvajanja saglasno procentima potrošnje, bez pratećih priprema projekata i kontrole stvarnih izdataka: - Zakonom o kulturi predviđeno je da se budžetom Crne Gore obezbjeđuju sredstva za kulturu u skladu sa Nacionalnim programom, kao i da se sredstva za rad Ministarstva u tekućem budžetu izdvajaju se najmanje na nivou 2,5% od državnog budžeta, umanjenog za izdatke državnih fondova i kapitalnog budžeta, ukoliko je planirani realni rast bruto domaćeg proizvoda (BDP) do 8%, odnosno najmanje na nivou 3%, ukoliko je planirani realni rast BDP veći od 8%.*

**Smjernice makroekonomske i fiskalne politike za period 2022–2025.**

U okviru Glavnog programa 11 – Politički sistem i upravljanje sredstva se opredjeljuju za Unapređenje bilateralne i multilateralne saradnje, međunarodne ekonomske i kulturne saradnje u odgovarajućim oblastima i zaključivanje međunarodnih ugovora.

|  |
| --- |
| Pregled izdataka po programima (mil €) |
| PK | Naziv Programa | Procjena 2023. | Procjena 2024. | Procjena2025. |
| 20 020 | Produkcija i umjetničko stvaralaštvo | 15,44 | 14,70 | 14,86 |
| 20 021 | Zaštita, očuvanje i razvoj kulturne baštine | 15,08 | 15,91 | 16,45 |
| **Ukupni izdaci** | **30,52** | **30,61** | **31,31** |

**Program ekonomskih reformi Crne Gore 2023–2025. godine**

U Programu ekonomskih reformi 2023–2025. nijesu prepoznate aktivnosti koje se odnose na oblast kulture.

### ***Intersektorske strategije***

**Strategija za ostvarivanje prava djeteta 2019–2023. godine**

U okviru strateškog cilja – Poboljšati dostupnost i kvalitet socijalne i zdravstvene zaštite i obrazovanja za svu djecu, definisan je operativni cilj koji se odnosi na kulturu – Povećana dostupnost obrazovanja djeci iz osjetljivih grupa, kvalitet obrazovanja za svu djecu i pristup kvalitetnim kulturnim i medijskim sadržajima, kao i odgovarajući indikator učinka: Procenat nastavnih sati posvećen obrazovanju u oblasti umjetnosti u odnosu na ukupan broj nastavnih sati (razredi 7−8). Aktivnosti i indikatori rezultata su u okviru tog cilja su:

* Realizovanje programa obrazovanja djece o kulturnim sadržajima (Dan umjetničkog obrazovanja i sl.); Indikatori: a) Broj obuhvaćene djece po nivoima obrazovanja b) Broj uključenih gradova;
* Podsticanje učešća djece u kreiranju i realizaciji kulturnih i medijskih sadržaja zajedno s profesionalcima; Indikator rezutata: Broj uključene djece.

**Strategija za mlade 2017–2021.**

Strategijom je definisano šest ključnih prioriteta – ključnih ishoda, kada su mladi ljudi u Crnoj Gori u pitanju, a jedan od njih se direktno odnosi na kulturu: Mladi imaju pristup kvalitetnim kulturnim sadržajima kao kreatori i konzumenti.

Osnovni indikator za ključni ishod glasi: Udio mladih koji su učestvovali u nekoj od sljedećih aktivnosti u posljednjih mjesec dana:

* Sviranje muzičkog instrumenta, pjevanje, gluma, ples, pisanje poezije, fotografisanje, snimanje filma
* Posjeta istorijskom spomeniku, muzeju ili galeriju, odlazak u bioskop ili na koncert, u pozorište, operu, na plesni performans Aktivnosti sportskih klubova, klubova za provođenje slobodnog vremena, u omladinskim asocijacijama ili organizacijama kulture

Mjere za obezbjeđivanje pristupa mladima kvalitetnim kulturnim sadržajima i odgovarajući indikatori:

* Podrška mladim kreatorima kulture i medijskih sadržaja

Indikator: Nastupanje, odnosno učestvovanje u amaterskim umjetničkim aktivnostima – Udio mladih uzrasta 15–30 godina koji su izjavili da su bar jednom u posljednjih 12 mjeseci učestvovali u nekom od sljedećih vidova amaterskih umjetničkih aktivnosti: sviranje muzičkog instrumenta, pjevanje, gluma, ples, pisanje poezije, fotografisanje, snimanje filma

* Obezbjeđivanje jednakog pristupa kulturnim sadržajima za sve mlade

Indikator: Učešće u kulturnim aktivnostima – Udio mladih uzrasta 15–30 godina koji su izjavili da su u posljednjih 12 mjeseci učestvovali u nekoj od sljedećih kulturnih aktivnosti: posjeta istorijskom spomeniku, (palate, dvorci, crkve, bašte i sl.), muzeju ili galeriji, odlazak u bioskop, pozorište, operu, na koncert ili plesni performans

Učešće u sportskim klubovima, klubovima za provođenje slobodnog vremena, omladinskim asocijacijama ili kulturnim organizacijama

Udio mladih uzrasta 15–30 godina koji su izjavili da su u posljednjih 12 mjeseci učestvovali u aktivnostima sportskih klubova, klubova za provođenje slobodnog vremena, omladinskih asocijacija ili organizacija kulture

Mjera – Podrška mladim kreatorima kulture i medijskih sadržaja obuhvata podmjere:

* Uspostavljanje redovnog finansiranja mladih stvaralaca kulturnih i medijskih sadržaja, obezbjeđivanje podrške kreiranju kulturnih sadržaja kroz projekte koje će realizovati mladi u saradnji s NVO, institucijama kulture i drugim akterima u oblasti kulture i medija
* Obezbjeđivanje prostora za sprovođenje kulturnih sadržaja mladih u svim opštinama od strane lokalnih uprava (npr. omladinski klubovi/centri, centri za kulturu)
* Razvoj školskih programa i obrazovnih aktivnosti koje ohrabruju umjetničko izražavanje mladih (dramska i likovna umjetnost, muzika, literarni sastavi, mediji) kroz organizovanje sekcija za kulturu u obrazovnim ustanovama
* Razvoj programa volonterskog učešća u različitim kulturnim sadržajima i mentorskih programa namijenjenih mladim stavarocima iz oblasti kulture, a kroz sprovođenje inovativnih modela i korišćenjem resursa u zemlji, ali i u inostranstvu (mladi i/ili afirmisani stavaraoci iz dijaspore), te uspostavljanje platforme za umrežavanje mladih stvaralaca i amaterskih kulturnih društava, uz mogućnost finansijske podrške
* Informisanje mladih korišćenjem novih tehnologija poput onlajn platforme za informisanje o kulturi za mlade, uz aplikaciju za mobilne telefone; promovisanje postignuća mladih stvaralaca u svim oblastima i uspostavljanje sistema nagrađivanja najuspješnijih u svim oblastima (sport, obrazovanje, kultura).

Mjera – Obezbjeđivanje jednakog pristupa kulturnim sadržajima za sve mlade, sadrži podmjeru: Podrška realizaciji kulturnih sadržaja i obezbjeđivanju njihove pristupačnosti mladima s oštećenjem vida, sluha ili drugim smetnjama i teškoćama u razvoju, mladima u ruralnim područjima – putujući kulturni sadržaji (mobilni bioskopi, biblioteke, gostovanja pozorišnih trupa), kao i mladima u riziku od siromaštva – organizovanje posjeta kulturnim znamenitostima, uvođenje povlastica za kulturna dešavanja, oslobađanje od obaveze plaćanja članarine za aktivnosti vezane za sport i rekreaciju i sl.

**Strategija saradnje s dijasporom – iseljenicima 2020–2023. godine**

Poseban strateški cilj postavljen predmetnom strategijom je: Očuvanje kulturnog identiteta dijaspore – iseljenika, koji je dalje razrađen kroz dva operativna cilja.

Operativni cilj: Očuvanje i njegovanje jezika, kulture i tradicije dijaspore u zemljama prijema kroz organizaciju škola i kurseva jezika i kulture Crne Gore u zemlji i inostranstvu, podrazumijeva sljedeće aktivnosti:

* Organizacija škole i kurseva jezika i kulture Crne Gore u zemlji i inostranstvu za pripadnike naše dijaspore
* Obezbjeđivanje nastavnih sredstava (udžbenici, priručnici i druga literatura)
* Izrada nastavnih planova i programa za zavičajne škole u Crnoj Gori
* Organizacija ljetnje škole jezika i kulture
* Crnogorski online – napredni kurs.

Operativni cilj: Podsticanje i uključivanje dijaspore – iseljenika u realizaciju projekata i aktivnosti na planu promocije kulture i baštine Crne Gore u matičnoj državi i zemljama prijema, obuhvata aktivnosti:

* Promocija knjiga i informisanje dijaspore putem štampanih publikacija u državama sa većom koncentracijom naših iseljenika
* Promocija likovnih izložbi u državama sa većom koncentracijom naših iseljenika
* Promocija pozorišnog i muzičkog stvaralaštva u državama sa većom koncentracijom naših iseljenika
* Promocija crnogorskih filmova u državama sa većom koncentracijom naših iseljenika
* Promocija muzejskog i arhivskog materijala u državama sa većom koncentracijom naših iseljenika
* Periodična organizacija susreta pjesnika iz dijaspore u Crnoj Gori
* Formiranje baze kulturnih poslenika
* Uključivanje istaknutih iseljenika u projekte o promociji kulture Crne Gore u zemljama prijema
* Podsticanje i podrška organizacijama dijaspore u promociji kulture Crne Gore u zemljama prijema
* Realizovanje književnoistorijskih i jezikoslovnih proučavanja u savremenoj Crnoj Gori i dijaspori.

**Program razvoja kulturnog turizma 2019–2021.**

U dokumentu je obuhvaćena kulturna baština kao ključni resurs za razvoj kulturnog turizma i oblikovanje kulturnog proizvoda. Navedeni su brojni primjeri materijalne i nematerijalne kulturne baštine na čitavoj teritoriji Crne Gore, kao odraz bogate i burne istorijske prošlosti. Posebno su obuhvaćeni lokaliteti svjetske baštine koji su zbog univerzalnih vrijednosti dodatni turistički potencijal. Navedeno je obuhvaćeno kroz: Poglavlje 8. Operativni ciljevi razvoja kulturnog turizma (8.1. Održivi turistički razvoj i zaštita kulturne baštine). Aneks 1 – Analiza postojećeg stanja (1.1.4., 1.1.5.,1.1.6.), Primjeri dobre prakse (2.1–2.6.), Poglavlje 4. Resursi kulturnog turizma (4.1–4.7), Poglavlje 5. Turistička valorizacija kulturnih dobara, kao i kroz Aneks 2 – Resursi kulturnog turizma.

**Strategija za smanjenje rizika od katastrofa 2018–2023.**

Nacionalni dokument Procjena rizika od katastrofa Crne Gore, čiji je nosilac izrade Ministarstvo unutrašnjih poslova, kroz tematsku oblast Stanje životne sredine i kulturne baštine, poglavlje 1.5. i potpoglavlje 1.8.3. Objekti kulture i kulturna baština, obuhvata objekte kulture i kulturna dobra koja mogu biti predmet potencijalnog rizika od katastrofa, s posebnim akcentom na područja svjetske baštine, ali i druga kulturna dobra, posebno u priobalnom dijelu prepoznatom kao visoko-rizičnoj zoni, od zemljotresa, poplava, ali i drugih hazarda koji mogu ugroziti stanje nepokretne i pokretne kulturne baštine.

**Plan aktivnosti za postizanje rodne ravnopravnosti 2021–2025.**

Nacionalna strategija rodne ravnopravnosti 2021–2025. je četvrti po redu strateški dokument kojim se namjerava uspostaviti bolji okvir za postizanje rodne ravnopravnosti u Crnoj Gori. U ovoj strategiji, kroz operativni cilj 2, kroz koji se adresiraju stereotipi, predrasude i uvriježene rodne uloge, predviđen je niz mjera koje se tiču prevencije diskriminacije i nasilja, obrazovanja, ali i kulture i medija.

**Strategija za prevenciju i zaštitu djece od nasilja 2017–2021.**

Strategija za prevenciju i zaštitu djece od nasilja za period 2017–2021. imala je za cilj jačanje uloge nacionalnog sistema u prevenciji nasilja i zaštiti fizičkog i mentalnog zdravlja djece koja su izložena nasilju ili su u riziku od nasilja; pružanje njege i usluga za djecu žrtve nasilja i ublažavanje zdravstvenih i drugih negativnih posljedica nasilja. Oblast kulture bila je obuhvaćena specifičnim strateškim ciljem 4: Pokretanje promjena u društvenim normama koje prihvataju, opraštaju ili ignorišu nasilje.

**Strategija za zaštitu lica s invaliditetom od diskriminacije i promociju jednakosti 2023–2027.**

Strategija za zaštitu lica s invaliditetom od diskriminacije i promociju jednakosti 2023–2027. je drugi strateški dokument u ovoj oblasti čiji je cilj obezbjeđenje ravnopravnog položaja i punog učešća lica s invaliditetom u svim sferama društvenog života, kroz unapređenje pravnog, institucionalnog, socijalnog i ekonomskog okvira za zaštitu od diskriminacije, koji se temelji na modelu pristupa invaliditetu zasnovanom na ljudskim pravima. Kao jedna od oblasti u ovoj strategiji prepoznata je Diskriminacija u oblasti kulture, sporta i rekreacije, u kojoj je kroz operativni cilj 11 definisano: Obezbjeđenje ravnopravnog učešća, medijske zastupljenosti i pristupa lica s invaliditetom kulturnom životu, sportskim i rekreativnim aktivnostima.

**Strategija za unapređenje kvaliteta života LGBTI osoba u Crnoj Gori 2019–2023.**

U kontekstu potrebe za promjenom društvene percepcije LGBTI osoba nezaobilazan je i segment kulture i njenih sadržaja kojima se s jedne strane afirmiše autentični kulturni izrazi LGBTI osoba, a sa druge se kroz te sadržaje informišu ostali građani i građanke o njihovoj autentičnoj „slici“ što doprinosi razbijanju njihovih pseudo predstava o LGBTI osobama.

**Strategija pametne specijalizacije Crne Gore 2019–2024.**

S3 je istovremeno i krovni i intersektorski nacionalni strateški dokument, izrađen u skladu sa EU metodologijom, kojim se utvrđuju prioriteti razvoja države, a čiji je cilj izgradnja konkurentske prednosti kroz povezivanje sopstvenih snaga u istraživanju i inovacijama s potrebama privrede, odgovarajući na koherentan način na rastuće mogućnosti i razvoj tržišta. Strategija utvrđuje četiri prioriteta razvoja: Održiva poljoprivreda i lanac vrijednosti hrane, Energija i održiva životna sredina, Održivi i zdravstveni turizam i ICT.

Prilikom analize ekonomskih potencijala za potrebe ove strategije utvrđen je snažan rast kreativnih industrija i njihove uloge u sveukupnom razvoju društva i ekonomije, odnosno utvrđena je sve veća konvergencija biznis servisa i kreativnih industrija kroz upotrebu ICT. S tim u vezi kao jedna od mjera prepoznata je „Podrška preduzetništvu u kreativnim industrijama“.

Sa ovom strategijom povezan je Operativni program za implementaciju S3 (2021–2024) s Akcionim planom 2021–2022, koji utvrđuje novi programski osnov za nastavak realizacije Strategije. I u ovom strateškom dokumentu, u okviru Operativnog cilja 5.2 Promocija značaja inovacija sa fokusom na informisanje šire javnosti i privrede, prepoznata je aktivnost 5.2.7 Podrška preduzetništvu u kreativnim industrijama, koja podrazumijeva realizaciju projekata čija je svrha proizvodnja, promocija, distribucija i komercijalizacija robe i aktivnosti kulture, umjetničke prirode ili baštine. Povećanje vidljivosti i prepoznatljivosti tržišno orijentisanih projekata i proizvoda kojima se promoviše crnogorski kreativni sektor, a svojim kvalitetom obezbjeđuju razvoj kulturne i kreativnih industrija u Crnoj Gori.

**Strategija Evropske unije za jadransko-jonski region EUSAIR**

Strategija za Jadransko-jonski region – EUSAIR, koja je usvojena u novembru 2014. godine, ima za cilj da promoviše ekonomski i društveni prosperitet i rast u regionu kroz konkurentnost i povezivanje, kao i da podstakne integraciju Zapadnog Balkana u EU. Saradnja se odvija u okviru četiri tematska stuba: Plavi rast; Povezivanje regiona; Kvalitet životne sredine; Održivi turizam. Oblast kulture je prepoznata kroz četvrti tematski stub.

**Komunikaciona strategija Vlade Crne Gore**

Komunikaciona strategija Vlade Crne Gore se odnosi na kvalitetno i jednoobrazno upravljanje odnosima sa svim javnostima od značaja Vlade Crne Gore kao i na podizanje kulture komunikacije u javnom polju.

**Usklađenost s međunarodnim obavezama**

Crna Gora je 28. juna 2006. godine, postala 192. država članica Ujedinjenih nacija, a 11. maja 2007. godine i punopravna članica Savjeta Evrope. Dodatno, oblast kulture je u pregovaračkom procesu prepoznata kroz Poglavlje 26 – Obrazovanje i Kultura, koje je otvoreno i privremeno zatvoreno 15. aprila 2013. godine na Međuvladinoj konferenciji u Briselu. U odnosu na navedeno, Crna Gora svoje strateške prioritete u oblasti kulture usklađuje s obavezama na međunarodnom planu i s prioritetima međunarodnih organizacija čija je članica. Dodatno, kao zemlja kandidat za pristupanje Evropskoj uniji, Crna Gora ima obavezu usklađivanja nacionalnog zakonodavstva s EU propisima, što se vrši kontinuirano u skladu sa zahtjevima Evropske komisije i planira u godišnjem Programu pristupanja Crne Gore Evropskoj uniji. U odnosu na činjenicu da je Poglavlje 26 privremeno zatvoreno 2013. godine, ne postoje otvorena pitanja, već se zakonski akti u kontinuitetu usklađuju s aktuelnim propisima Evropske unije koji se odnose na države kandidate i potencijalne kandidate za članstvo. Osim navedenog, Crna Gora kulturnu politiku usklađuje s prioritetima i preporukama Ujedinjenih nacija i Savjeta Evrope, odnosno programima ovih međunarodnih organizacija u kojima učestvuje.

Kulturna politika Crne Gore će i u narednom periodu biti usaglašena s prioritetima u oblasti kulture na nivou Evropske unije, u skladu s Novom evropskom agendom za kulturu (2018) koja ima tri strateška cilja sa socijalnom, ekonomskom i spoljnom dimenzijom:

* Socijalna dimenzija: pospješivanje moći kulture i kulturne raznolikosti u cilju postizanja društvene kohezije i blagostanja;
* Ekonomska dimenzija: podrška kreativnosti u obrazovanju i inovacijama u cilju stvaranja većeg broja radnih mjesta i ekonomskog rasta;
* Spoljna dimenzija: Osnaživanje međunarodnih kulturnih odnosa.

Dodatno, Radni plan za kulturu za period 2023–2026, koji je Evropska komisija usvojila 2022. godine, predviđa ispunjavanje četiri komplementarna prioriteta:

* Umjetnici i profesionalci u kulturi: osnaživanje kulturnog i kreativnog sektora;
* Kultura za ljude: pospješivanje učešća u kulturnom životu i uloge kulture u društvu;
* Kultura za planetu: oslobađanje moći kulture;
* Kultura za kreativna partnerstva: jačanje kulturne dimenzije u vanjskim poslovima EU.

Navedeni strateški ciljevi i prioriteti uvršteni su u Nacionalni program razvoja kulture 2023–2027. kroz strateške i operativne ciljeve, kao i pojedinačne mjere i aktivnosti čijom će se realizacijom osnažiti sektor kulture.

# **ANALIZA STANJA**

## **Metodologija izrade Nacionalnog programa razvoja kulture 2023–2027.**

**Metodološki okvir prikupljana podataka za potrebe strateškog dokumenta u kulturi obuhvatio je kombinovanje kvalitativnih i kvantitativnih metoda i tehnika.** Podaci dostavljeni od strane javnih ustanova iz oblasti kulture čiji je osnivač država, kao i dva organa državne uprave iz oblasti kulturne baštine, korišćeni su za predmetnu analizu. U tom smislu, dostavljeni su odgovori na tri pitanja iz djelokruga rada:

* Postojeće stanje u sferi djelovanja ustanove
* Dosadašnji postignuti rezultati
* Ključni problemi i izazovi ustanove koji treba da budu riješeni u narednom petogodišnjem periodu.

Navedene javne ustanove i organi državne uprave, na zahtjev Ministarstva, dostavili su prijedlog za svog predstavnika koji će uzeti učešće u pripremi Nacionalnog programa

Nakon dostavljenih **inputa o radu 12 javnih ustanova kulture i dva organa uprave**, održane su **fokus grupe** sa njihovim predstavnicima iz domena stručnog kadra. Fokus grupe su realizovane tokom novembra mjeseca 2022. godine. Dodatno, ustanove su popunile i **onlajn upitnik** kako bi bile dio i kvantitativne analize institucionalnog sistema Crne Gore.

**Uvid u stanje u javnim ustanovama kulture čiji je osnivač lokalna samouprava dobijen je kroz onlajn upitnik** koji je poslat na imejl adrese 47 ustanova. Na upitnik je odgovorilo ukupno 29 lokalnih ustanova (61,7%) iz 17 opština.

**Konačno, za sagledavanje sistema funkcionisanja kulture na lokalnom nivou specijalizovani onlajn upitnik poslat je i opštinskim upravama.** Svih 25 opština odgovorilo je na onlajn upitnik, pa će pregled lokalnog kulturnog okvira biti sveobuhvatan.

Cilj analize institucionalnog sistema u svrhu izrade Nacionalnog programa razvoja kulture Crne Gore 2023–2027. je fokusiranje na glavne izazove i probleme sa kojima se institucionalni sistem susrijeće. U skladu s tim, analiza će se manje baviti postignućima i rezultatima aktera institucionalnog okvira, koji su svakako vidljivi u javnom životu crnogorske zajednice, a više identifikovanim problemima i izazovima, kao i preporukama i mogućnostima za njihovo rješavanje.

## **Analiza zainteresovanih aktera**

Aktere u okvirima kulturne politike i ponude možemo sagledati kroz različite uloge: kao donosioce odluka, institucionalni sistem koji regulišu donosioci odluka i kao vaninstitucionalni sistem, odnosno nezavisnu scenu koja funkcioniše u zakonskim okvirima, ali nije u nadležnosti donosilaca odluka, i kao publiku kulturnih događaja. Iz istraživanja svih navedenih aktera proizašle su analize koje su, radi sistematičnosti i preglednosti dokumenta, prikazane kao prilozi Nacionalnog programa:

Prilog 1: Analiza institucionalnog sistema kulture Crne Gore

Prilog 2: Analiza vaninstitucionalne kulturne scene Crne Gore

Prilog 3: *Kultura očima publike* – Analiza stavova publike o kulturnoj ponudi i potrebama

Pored toga, spisak zakonskih i podzakonskih akata, kao i međunarodnih dokumenata prikazan je u Prilogu 4: Pravni okvir u oblasti kulture.

Ministarstvo kulture i medija je krovna institucija, donosilac odluka na državnom nivou, a tu funkciju na lokalnom nivou vrši 25 lokalnih samouprava u Crnoj Gori.

Ministarstvo kulture i medija nadležno je za 12 javnih ustanova kulture čiji je osnivač država, i vrši nadzor nad dva organa uprave, koji se finansiraju direktno iz budžeta Ministarstva finansija. U opštinama u Crnoj Gori funkcioniše još 47 ustanova kulture u različitim domenima, ali najbrojnije ustanove su one polivalentnog tipa – kulturni centri. Aktere u kulturi čini i veliki broj nevladinih organizacija i subjekata u privatnom sektoru kulture, koji doprinose dinamičnosti kulturne scene i ponude.

|  |  |  |
| --- | --- | --- |
| Javne ustanove u oblasti kulturno-umjetničkog stvaralaštva | Javne ustanove u oblasti kulturne baštine | Organi državne uprave u oblasti kulturne baštine |
| 1. JU Kraljevsko pozorište Zetski dom
2. JU Crnogorsko narodno pozorište
3. JU Centar savremene umjetnosti Crne Gore
4. JU Muzički centar Crne Gore
5. JU Filmski centar Crne Gore
 | 1. JU Narodni muzej Crne Gore
2. JU Pomorski muzej Crne Gore
3. JU Prirodnjački muzej Crne Gore
4. JU Centar za konzervaciju i arheologiju Crne Gore
5. JU Nacionalna biblioteka „Đurđe Crnojević“
6. JU Biblioteka za slijepe Crne Gore
7. JU Crnogorska kinoteka
 | 1. Državni arhiv Crne Gore
2. Uprava za zaštitu kulturnih dobara
 |

|  |
| --- |
| Opštinske ustanove koje su odgovorile na onlajn upitnik |
| JU Centar za kulturu, Berane | JU Centar za kulturu „Nenad Rakočević“, Mojkovac | JU Centar za kulturu „Husein Bašić“, Plav | JU Zavičajni muzej „Ganića kula“ Rožaje |
| JU Polimski muzej, Berane | JU Narodna biblioteka ,,Njegoš“ Nikšić | JU Zavičajni muzej Pljevlja | JU Centar za kulturu, Rožaje |
| JU Muzej, Bijelo Polje | JU „Zahumlje“, Nikšić | JU Centar za kulturu Pljevlja | JU Centar za kulturu, sport i medije, Šavnik |
| JU Ratkovićeve večeri poezije, Bijelo Polje | JU Nikšićko pozorište, Nikšić | JU Umjetnička galerija „Vitomir Srbljanović“, Pljevlja | JU Gradska biblioteka Tivat |
| JU Narodna biblioteka Budve, Budva | JUK Herceg Fest, Herceg Novi | KIC „Budo Tomović“, Podgorica | JU Muzej i galerija, Tivat |
| JU „Grad teatar“, Budva | JU Gradska biblioteka i čitaonica, Herceg Novi | JU ,,Gradsko pozorište“ Podgorica | JU KIC „Malesija“, Tuzi |
| JU Centar za kulturu, Gusinje | JU Kulturno-informativni centar „Zeta“, Zeta | JU Narodna biblioteka Rožaje | JU Centar za kulturu Žabljak |
| JU Kulturni centar „Nikola Đurković“ Kotor | **29 ustanova u 17 opština** |

Ustanove koje nijesu odgovorile na upitnik, ali značajno doprinose kulturnoj ponudi su:

|  |  |  |  |
| --- | --- | --- | --- |
| JU Centar za kulturu i sport, Andrijevica | JU Umjetnička kolonija Danilovgrad  | JU Muzeji i galerije, Nikšić | JU Narodna biblioteka „Radosav Ljumović“ Podgorica |
| JU Kulturni centar Bar | JU Centar za kulturu Danilovgrad | JU Centar za kulturu Petnjica | JU Muzeji i galerije Podgorica |
| JU Centar za kulturu Bijelo Polje | JU Gradski muzej „Mirko Komnenović“ i galerija „Josip Bepo Benković“, Herceg Novi | JU Centar za kulturu Plužine | JU Centar za kulturu Tivat |
| JU Muzeji i galerije Budva | JU Centar za kulturu Kolašin | JU Narodna biblioteka „Stevan Samardžić“ Pljevlja | JP Centar za kulturu, Ulcinj |
| JU Narodna biblioteka i čitaonica „Njegoš” Cetinje | OJU Muzeji Kotor | **18 ustanova u 16 opština** |

Detaljna analiza aktera u kulturi data je u Prilozima 1, 2 i 3 Nacionalnog programa razvoja kulture, ali važno je istaći njihove ključne osobine:

* Nacionalne javne ustanove čini pet ustanova u oblasti savremenog stvaralaštva, sedam ustanova u oblasti kulturne baštine, kao i dva organa uprava u oblasti kulturne baštine. Transformacijom Centra savremene umjetnosti, broj ustanova koje se bave produkcijom dodatno će se umanjiti.
* Lokalne ustanove kulture su najčešće ustanove polivalentnog tipa koji prije svega njeguju savremenu produkciju, dok su ustanove zaštite u opštinama Crne Gore podzastupljene, poput biblioteka i muzeja.
* Otuda sistem opštinskih ustanova ne doprinosi ujednačenom i ravnomjernom razvoju svih djelatnosti kulture na opštinskom nivou. Pozorišna, likovna, audio-vizuelna i muzička produkcija su koncentrisane u svega nekoliko centara.
* Posebno izazovna regija je sjever Crne Gore, pa Ministarstvo kulture i medija redovno raspisuje konkurs za podršku projektima koji će se realizovati za i u ovoj regiji.
* Problem je što akteri vaninstitucionalnog sektora nijesu mapirani i popisani u jedinstveni registar aktera u kulturi. Takođe, priroda nezavisne scene i osnovna karakteristika je nestalnost i nestabilnost. Udruženja se gase i formiraju nova veoma lako i brzo zbog čega bi postojanje i ažuriranje registra bilo veoma korisno.
* Nedostaje programa na otvorenom, posebno u kontinentalnom djelu Crne Gore.
* Akteri u kulturi nedovoljno koriste prisustvo turista u Crnoj Gori.
* Akteri u kulturi nedovoljno sarađuju, a ako i sarađuju to je najčešće tehnička saradnja, a ne ona zarad razmjene i razvoja zajedničkih programa.
* Velika većina aktera u kulturi ima problem prostornih kapaciteta, bez obzira da li su dio mreže institucija ili akteri u nezavisnom sektoru.
* Ustanove i zakonski okvir ne prepoznaju u dovoljnoj mjeri benefite digitalizacije i korišćenja i razvoja digitalnih formata u prezentaciji programa.
* Akteri u kulturi ne koriste u željenom obimu strane fondove i veoma rijetko razvijaju međunarodne projekte.
* Akteri u kulturi pokazuju nezadovoljstvo saradnjom i komunikacijom s Ministarstvom kulture i medija, a u cilju boljeg funkcionisanja i većeg razumijevanja za sve nedostatke u kulturi.
* Akterima u kulturi nedostaje umrežavanje, odnosno sistem razmjene iskustva, znanja i vještina.

## **Analiza učinka Programa razvoja kulture 2016–2020. godine**

Prethodni Nacionalni program razvoja kulture Crne Gore obuhvatao je period od 2016. do 2020. godine. S obzirom na to da je Uredba o načinu i postupku izrade, usklađivanja i praćenja sprovođenja strateških dokumenata donijeta 2018. godine, prethodni strateški dokument u kulturi nije rađen prema Metodologiji razvijanja politika, izrade i praćenja sprovođenja strateških dokumenata. Zbog toga i kompletna evaluacija indikatorima učinaka i rezultata Programa nije urađena u smislu postignutih efekata, ali je Ministarstvo kulture i medija uradilo izvještaj o realizaciji postavljenih aktivnosti. U izvještaju se navodi da je Programom razvoja kulture 2016–2020. godine postavljeno osam strateških ciljeva i 17 prioriteta koji su sadržavali mjere i aktivnosti.

|  |
| --- |
| Strateški ciljevi u okviru Programa razvoja kulture 2016–2020. |
| Cilj 1. Unapređenje pravnog i institucionalnog okvira |
| Cilj 2. Unapređenje djelatnosti kulture |
| Cilj 3. Jačanje kadrovskih kapaciteta |
| Cilj 4. Stabilni izvori finansiranja kulture i stvaranje uslova za korišćenje alternativnih izvora |
| Cilj 5. Međusektorsko povezivanje |
| Cilj 6. Ravnomjeran razvoj kulture |
| Cilj 7. Međunarodna saradnja i fondovi za kulturu |
| Cilj 8. Zaštita i promocija raznolikosti kulturnih izraza |

Izvještaj ukazuje da se „Imajući u vidu kompletan petogodišnji period na koji se odnosio Nacionalni program, u odnosu na postavljene ciljeve i prioritete, mogu izdvojiti sljedeća ključna dostignuća, ali i izazovi u njihovom dostizanju:

* **unaprijeđen pravni okvir** u dijelu zakonskih propisa i djelimično institucionalni okvir (utvrđivanje svih predloga zakona koji su bili planirani godišnjim programima rada Vlade; osnivanje ustanove Filmski centar; donošenje pravilnika o unutrašnjoj organizaciji i sistematizaciji oba organa uprave i svih 12 nacionalnih ustanova kulture); potrebno donošenje odgovarajućih podzakonskih akata u oblasti kulture;
* **djelimično unaprijeđena djelatnost kulture** (poboljšana infrastruktura kroz izgradnju novih i rekonstrukciju/adaptaciju postojećih objekata, koja je rezultirala zaštitom i valorizacijom velikog broja kulturnih dobara, unaprijeđenim uslovima za obavljanje kulturnih djelatnosti, kao i stvaranjem infrastrukturnih uslova za razvoj kreativnih industrija – ukupno 20 realizovanih projekata, 17 u toku, od kojih su 2 u završnoj fazi; nevladin sektor prepoznat kao partner i angažovan u realizaciji analiza kulturne scene; izazov – donošenje lokalnih programa razvoja kulture: samo četiri opštine donijele programe);
* **ojačani kadrovski kapaciteti** (obezbjeđivanje podrške za preko 90 mladih talenata, umjetnika i stručnjaka u kulturi; sprovođenje kontinuirane edukacije i doedukacije stručnog kadra u institucijama kulture), premda postoji potreba za dodatnim zapošljavanjem stručnih lica;
* **obezbijeđeni alternativni izvori finansiranja kulture** (nacionalne ustanove kulture ostvaruju sopstvene prihode od obavljanja djelatnosti, sponzorstva i donatorstva); realizovana namjenska sredstva (za finansiranje kinematografije, uspostavljanjem Filmskog fonda od 2018. godine, ukupno više od 1.600.000 €; kao i za finansiranje kulturne baštine, po osnovu poreza na promet nepokretnosti, u posljednje tri godine ukupno 1.233.000 €);
* **produbljene međusektorske veze** (realizovana saradnja sa četiri sektora: turizam, obrazovanje, nauka i poljoprivreda; realizacija programa s ciljem turističke valorizacije kulturne baštine; ostvarena saradnja s turističkim organizacijama, osnovnim i srednjim školama, visokoškolskim ustanovama – umjetničkim akademijama, Crnogorskom akademijom nauka i umjetnosti);
* **postignut ravnomjerniji razvoj kulture na teritoriji Crne Gore** (realizacija godišnjih konkursa za sufinansiranje projekata u oblasti kulturno-umjetničkog stvaralaštva, kao i posebnih programa za razvoj kulture na sjeveru Crne Gore i u Nikšiću, sa preko 4,2 miliona eura pomoći; kontinuirana podrška umjetnicima i stručnjacima u kulturi; na kraju 2020. godine: 44 istaknuta kulturna stvaraoca i 124 samostalna umjetnika);
* **unaprijeđen imidž Crne Gore na međunarodnom planu i povećan broj međunarodnih projekata i učešće u EU fondovima** (Crna Gora postala članica evropskog fonda za kinematografiju Eurimages; kreiran imidž Crne Gore kao filmske destinacije; Ministarstvo kulture i nacionalne ustanove korisnici IPA sredstava u iznosu od oko 3.000.000 €; na UNESO listu svjetske baštine upisani Stećci – srednjovjekovna groblja i Venecijanska utvrđenja od XVI do XVII vijeka);
* **podržana i promovisana raznolikost kulturnih izraza** (pružena podrška programima koji referišu na multikulturalnost, rodnu ravnopravnost i kulturne izraze različitih socijalnih grupa i pripadnika manjina).“

U nemogućnosti sigurne i obuhvatne procjene uspješnosti realizacije aktivnosti u 2016. i 2017. godini, pomenuti Izvještaj ograničen je na analizu posljednje tri godine realizacije strateškog dokumenta. Kada se sagleda ovaj period, stopa uspješnosti realizacije je vrlo visoka, što pokazuje grafikon ispod.

Može se zaključiti da je u svim postavljenim oblastima ostvaren napredak, ali u izostanku kvantitativnih indikatora ne može se odrediti mjera uspjeha pojedinačnih aktivnosti i ciljeva. Dodatno, nedovoljno informativna strana prethodnog programa je što je obuhvatio sve redovne aktivnosti Ministarstva kulture i medija, a strateški plan ima svrhu da mapira promjene, odnosno napredak. Upravo iz tog razloga, analiza postavljenih ciljeva može formalno ukazati na napredak, a da ga realno nije bilo.

Usvajanjem Uredbe o načinu i postupku izrade, usklađivanja i praćenja sprovođenja strateških dokumenata, a potom i Metodologije razvijanja politika, izrade i praćenja sprovođenja strateških dokumenata koja predstavlja alat za strateško planiranje, Nacionalni program razvoja kulture dobija kvantitativne okvire koji će omogućiti objektivno praćenje postignutih rezultata. Takođe, nova metodologija je donijela preciznost u definisanju aktivnosti koja ne ostavlja prostor za tumačenja.

## **Trenutno stanje u kulturi prema oblastima**

Iako je trenutno stanje u kulturi detaljno sagledano kroz analize koje su prilozi ovom dokumentu, osnovne karakteristike se ukratko mogu predstaviti u vidu kraćeg pregleda prema sljedećim oblastima kulturnog razvoja:

### ***Razvoj i zaštita kulturne baštine***

Ključne nacionalne ustanove i organi državne uprave iz oblasti kulturne baštine su JU Narodni muzej Crne Gore, JU Centar za konzervaciju i arheologiju, Uprava za zaštitu kulturnih dobara. Državni arhiv CG, JU Nacionalna biblioteka Đurđe Crnojević, JU Pomosrski muzej CG, JU Prirodnjački muzej CG, JU Biblioteka za slijepe. Pored ovih ustanova i organa državne uprave koji svojim aktivnostima pokrivaju cijelu teritoriju države, u Crnoj Gori u domenu zaštite kulturne baštine kao samostalne ustanove funkcionišu još i ustanove na lokalnom nivou: JU Polimski muzej u Beranama, JU Muzeji, galerija i biblioteka u Budvi, JU Muzeji Kotor, JU Zavičajni muzej u Pjevljima, JU Muzeji i galerije u Podgorici, JU Zavičajni muzej Rožaje, JU Zavičajni muzej i umjetnička galerija „Josip Bepo Benković“ u Herceg Novom. Primjetno je da ustanove namijenjene zaštiti kulturne baštine uglavnom muzejskog tipa i da ih je nedovoljno. Biblioteke kao samostalne ustanove su manje zastupljene u opštinama Crne Gore, i uglavnom funkcionišu kao organizacione jedinice pri centrima za kulturu (samo osam biblioteka su samostalne ustanove).

Zbog toga se tokom konsultacija i analize kao osnovni nedostatak sagledava nedovoljno razvijena mreža ustanova iz oblasti zaštite kulturne baštine. Istovremeno, matične funkcije, iako definisane Zakonom o muzejskoj djelatnosti i Zakonom o bibliotečkoj djelatnosti, u praksi nijesu u dovoljnoj mjeri u toj funkciji. Narodni muzej obavlja matičnu djelatnost u oblasti etnografskih, umjetničkih, arheoloških i istorijskih muzejskih zbirki, dok Pomorski muzej obavlja matičnu muzejsku djelatnost za muzejske zbirke pomorsko-tehničkog sadržaja, a Prirodnjački muzej za muzejske zbirke prirodnjačkog sadržaja. Takođe, shodno propisima, Narodni muzej bi trebalo da obavlja, ali ne obavlja, i poslove muzejskog informacionog centra, kako bi se obezbijedilo potpuno umrežavanje muzeja u Crnoj Gori.

Na izazove u zaštiti kulturne baštine ukazuje se i na kompleksnost djelokruga rada, komplikovanu zakonsku proceduru, između ostalog, na složen proces utvrđivanja statusa kulturnog dobra, revalorizaciju kulturnih vrijednosti kulturnih dobara, ustanovljavanje centralnog registra kulturnih dobara, digitalizaciju/formiranje baze podataka, nemogućnost učešća javnih ustanova iz oblasti zaštite na konkursu Programa zaštite i očuvanja kulturnih dobara koji se raspisuje svake godine. Uz problem prostornih kapaciteta i nedovoljne tehničke opremljenosti, poseban problem u oblasti zaštite kulturne baštine je nedostatak specijalizovanog stručnog kadra i pravnika.

Zbog značaja nematerijalne baštine cijeni se opravdanim i osnivanje Nacionalnog centra za zaštitu nematerijalne baštine koji će pružiti podršku u zaštiti, prezentaciji, promociji i istraživanju nematerijalne baštine.

Potrebno je redefinisati status strukovnog Udruženja bibliotekara Crne Gore koje bez prekida postoji 70 godina. Za čitavo vrijemo svog postojanja se zalagalo za unapređivanje bibliotekarstva i bibliotečke struke u Crnoj Gori i, uz skromnu potporu države i društva, doprinosilo ravnomjernom razvoju biblioteka svih vrsta, popularizaciji knjiga i čitanja kao uslova razvoja i napretka pojedinca i zajednice. Udruženje se zalagalo za opremanje biblioteka adekvatnim bibliotečkim materijalom i stručnim kadrom, za stalno usavršavanje zaposlenih, za razvoj i unapređivanje istraživačkog i naučnog rada.

### ***Kulturno-umjetničko stvaralaštvo***

Na državnom nivou ključne ustanove savremene produkcije su dva nacionalna pozorišta, Muzički centar Crne Gore i Filmski centar Crne Gore. Centar savremene umjetnosti uskoro prerasta u muzej, odnosno u ustanovu zaštite. Savremenoj produkciji doprinose i polivalentni centri u opštinama Crne Gore, ali samo u skladu sa svojim kadrovskim i prostornim kapacitetima. Tako su u ovim ustanovama najčešći programi oni koji nijesu zahtijevni za organizaciju. U tom smislu, tokom konsultacija je akcentovana nedovoljna zastupljenost pozorišnih predstava u Crnoj Gori. Stiče se utisak centralizovanosti pozorišnog života na Podgoricu, Cetinje i još nekoliko opština, poput Budve i Nikšića, koje imaju pozorišnu scenu, odnosno nekoliko opština koje tehničkim kapacitetima svojih ustanova omogućavaju gostovanja pozorišta (poput Bijelog Polja, Tivta, Bara, Kotora). Neophodno je obezbjeđivanje sredstava za tehnološko unapređenje teatarskih prostora, kako bi se mogao ustanoviti njihov višenamjenski karakter, kao i sredstva za rehabilitaciju lokalnih scena na otvorenom, uspostavljanje Open space Art fonda, i tako se podstaklo korišćenje otvorenih prostora za pozorišne produkcije.

Centralna muzička ustanova je Muzički centar Crne Gore koji ukazuje na neophodnost postojanja zakona o muzičkoj djelatnosti upravo sa ciljem postavljanja standarda u ovoj oblasti i razvoja muzičke scene. Iako se organizacijom muzičkih i muzičko-scenskih programa na opštinskom nivou bave centri za kulturu, kao i nevladine organizacije, muzička scena je atomizovana, nepovezana. Zakon bi trebalo da definiše i okvire savremene muzičke produkcije i podrži moderne muzičke tokove i pravce. Potrebno je predložiti izmjene i dopune nacrta Zakona o audio-vizuelnoj djelatnosti u smislu kreiranja pravnog osnova za donošenje Pravilnika o minimalnoj kvoti za emitovanje domaće audio produkcije na radio stanicama kako bi se podržali autori. Razmotriti eventualne mogućnosti osnivanja Music Export Office-a po ugledu na Francusku ili Estoniju.

Likovna umjetnost razvija se kako u okviru Centra savremene umjetnosti kao centralne ustanove u ovoj oblasti, tako i u sklopu opštinskih galerija, koje djeluju u okviru opštinskih centara za kulturu, kroz aktivizam nevladinih organizacija i rad privatnih galerija. Značajan doprinos razvoju likovne umjetnosti daje i strukovno Udruženje likovnih umjetnika Crne Gore koje okuplja profesionalne crnogorske likovne stvaraoce i organizuje samostalne i grupne izložbe umjetnika Crne Gore i inostranstva. Unaprijediti status strukovnog udruženja (ULUCG) kroz jasno definisane obaveze Ministarstva, raditi na obezbjeđivanju autorskih honorara i većoj internacionalizaciji aktivnosti ustanova. Intenzivnije pomagati rad specijalizovane likovne škole Petar Lubarda kroz obnavljanje Sporazuma o saradnji i razvoj novih načina pedagoških pristupa i pomagala.

Razvoj izdavačke djelatnosti odvija se u sklopu javnih ustanova i privatnih aktera u kulturi. Tokom konsultacija je istaknuto da bi organizovani otkup publikacija od strane Ministarstva kulture i medija, za potrebe biblioteka, značajno unaprijedilo ovo polje. Takođe, potrebno je uraditi kvalitetna istraživanja regionalnih iskustava i realizovati konceptualizaciju modela Agencije za knjigu, preporučljivo kroz proučavanje slovenačkog iskustva u ovoj oblasti. Razraditi analize a nakon toga i uspostaviti predlog autentičnog modela razvoja pomenute institucije i njeno uvođenje u sistem kulture Crne Gore.

Razvoj kinematografije odvija se u okvirima Filmskog centra Crne Gore, najmlađe državne ustanove kulture, koja je preuzela na sebe i realizaciju konkursa, i sprovođenje evropskih programa razvoja kinematografije, i staranje o podsticajima za produkcije koje snimaju u Crnoj Gori, razvoj koprodukcija, učešće na sajmovima, digitalizaciju bioskopske mreže. U filmskoj industriji Crne Gore najveći izazov su sredstva, čiji nedostatak utiče negativno ne samo na snimanje visokobudžetskih filmova, nego i na učešće u „ozbiljnijim“ koprodukcijama i partnerstvima. Inicirati izradu Pravilnika o načinu snimanja u prostorima kulturnog dobra kao neke vrste uputstva za filmske stvaraoce i producente kako bi se, uz upute Direktorata za kulturnu baštinu i Uprave za zaštitu kulturnih dobara, kreirao lako čitljiv vodič za inostrane filmske produkcije.

Kada je riječ o festivalskim programima, u Crnoj Gori godišnje se organizuje na desetine takvih programa, tako da se može reći da su oni brend Crne Gore. Međutim karakteriše ih često odsustvo jasne programske, produkcijske i organizacione koncepcije. Svega nekoliko festivala ima dugu tradiciju i jasno izgrađen imidž kod publike. Razlog tome je što su organizatori festivala najčešće nevladine organizacije i privatni subjekti u kulturi koji nemaju stabilno finansiranje pa onda i koncept programa zavisi od raspoloživih sredstava iz godine u godinu.

Dodatno, Zakon o kulturi i Uredba o kriterijumima za određivanje manifestacija i festivala od posebnog značaja za kulturu Crne Gore propisuju kriterijume i načine za ostvarivanje ovog statusa. U cilju stvaranja uslova za adekvatno uvažavanje kvalitetnih programa u oblasti kulture, neophodno je detaljno i kontinuirano praćenje festivala i manifestacija koje uživaju ili pretenduju da apliciraju za ovaj status.

### ***Nevladin sektor, amaterizam i strukovna udruženja***

Nevladin sektor značajno doprinosi dinamici kulturne ponude u Crnoj Gori. Neke od najznačajnijih manifestacija i festivala realizuju organizacije civilnog društva, a neki festivali su od inicijative iz nevladinog sektora prerasle u ustanove kulture. Analiza pokazuje da je broj nevladinih organizacija u kulturi značajan, da se preko 100 organizacija prepoznaje po svom redovnom aktivizmu. Analiza za potrebe Nacionalnog programa podrazumijevala je podjelu organizacija u tri grupe jer se pokazalo da svaka grupa ima svoje specifične probleme i planove razvoja. Naime, kulturno-umjetnička društva prepoznaju se kao najaktivniji akteri u očuvanju nematerijalne kulturne baštine, ali se osjećaju nedovoljno prepoznatim od strane Ministarstva kulture i medija i drugih donosilaca odluka. Bez obzira na broj nagrada, aktivizam, dugogodišnje prisustvo, i nacionalno i međunarodno, oni ostaju u sferi nesistemskog finansiranja. Upravo zbog toga kroz Nacionalni program inicirali su promjenu statusa. Strukovna udruženja žele da se ispuni zakonski okvir i da dobiju status reprezentativnih udruženja koja će imati mnogo veću ulogu u ostvarivanju prava umjetnika i stručnjaka, kreiranju mjera kulturne politike, vođenja raznih evidencija i istraživanja za potrebe unapređenja statusa svojih članova. Nevladine organizacije koje ne spadaju u prethodne dvije kategorije možemo okarakterisati kao savremene, multimedijalne, koje se prije svega bave organizacijom raznih sadržaja, programa, festivala, ali i istraživanjima u kulturi, ostvarivanju prava umjetnika, rodnom ravnopravnošću u kulturi i slično. Ove organizacije kao najveći problem vide nemogućnost uspostavljanja kontinuiteta rada, koji je posebno važan za razvoj festivalske publike i identitetskog oblikovanja i brendiranja tih programa. Stoga smatraju da bi trebalo obezbjediti dugoročnije finansiranje uz redovnu evaluaciju i mogućnost gubljenja statusa u slučaju neuspješne realizacije.

### ***Kulturne i kreativne industrije***

Razvoj sektora kreativnih industrija osnažen je 2017. godine kada je usvojen Program „Kreativna Crna Gora: Identitet, imidž, promocija 2017–2020“. Tokom implementacije Programa pružen je doprinos valorizaciji državnog i kulturnog identiteta, prezentaciji multikulturalnog konteksta Crne Gore i jačanju sektora kreativnih industrija, što je ostvareno podrškom za 42 projekta iz ove oblasti. Iako je mapiranje kreativnih industrija u Crnoj Gori počelo negdje 2005. godine, publikacijom British Council *Kreativne industrije Podgorice / Start Up Creative Podgorica*, a Ministarstvo kulture još 2011. godine imalo konkursnu liniju za podršku kreativnim industrijama, tek od 2018. godine konkursni poziv je obnovljen, intenziviran i dobio je status konstantne aktivnosti novouspostavljenog Direktorata za razvoj kreativnih industrija i kapitalne projekte u kulturi. Dodatno, Crna Gora je svoje opredjeljenje za podršku razvoju ovog sektora prikazala kroz uspostavljanje kreativnih habova kao prostora za boravak i rad umjetnika i razvijanje umjetničkih sadržaja. Do sada su projektima valorizacije objekata kulturne baštine u cilju stvaranja nove, održive namjene, uspostavljeni habovi u zgradi Starog zatvora u Kotoru, Starom gradu Baru i Kući Pekića u Šavniku. Ključni izazov u funkcionisanju habova jeste iznalaženje najboljeg modela upravljanja ovim kreativnim prostorima, u skladu sa rezilijentnošću potreba.

### ***Publika***

Glavni izazov kada se govori o razvoju publike jeste njeno konstantno istraživanje i vezivanje za konkretne kulturne programe na bazi izvedenih činjenica. Naime, istraživanja publike su veoma rijetka, nesistematična, *ad hoc* organizovana i izvedena. Ne postoje ustaljeni modeli njenog ispitivanja i upoznavanja sa potrebama i navikama. Istraživačka praksa je važna jer može usmjeriti djelovanje ustanove, ali i dovesti do stvaranja novih modela funkcionisanja. Zato se Nacionalnim programom planira uvođenje ove prakse, ali i prakse redovnih petogodišnjih istraživanja kulturne participacije građana Crne Gore. Naime, dok istraživanja publike ukazuju na moguće smjernice u funkcionisanju ustanova, ispitivanje građana može značajno uticati na formulisanje mjera kulturne politike. Stoga je važno uvesti i jednu i drugu praksu.

Ipak, veoma je pozitivno što se predstavnici nijedne državne ustanove kulture nijesu žalili na nedostatak publike, i svi su isticali zadovoljstvo njenom brojnošću i zainteresovanošću za programe. Najveći izazov za razvoj publike i animaciju predstavljaju mladi, pa se moraju iznaći savremeni modeli i kanali komunikacije sa njima.

### ***Saradnja u unutrašnjim okvirima***

Tokom razgovora sa akterima kulturne scene Crne Gore pitanje saradnje na svim nivoima ispostavilo se kao ključno i kao strateški prioritet. U tom smislu sve grupe aktera u kulturi uputile su preporuku da se poboljša saradnja i komunikacija sa resornim ministarstvom. Dodatno, isticana je nedovoljna saradnja nevladinog i javnog sektora, pa čak i u segmentu ustupanja prostora. Nevladine organizacije bile su samokritične i istakle neophodnost da se samoorganizuju u mrežu u okviru koje će moći da sistemski zastupaju interese civilnog sektora, da se povezuju i grade partnerstva na projektima, kako u nacionalnim, tako i u međunarodnim okvirima. Nevladine organizacije istakle su i neadekvatnu komunikaciju sa lokalnim organima vlasti. Sve navedeno ukazuje na hitnost izgradnje mreže aktera u kulturi, umjesto atomizovanih grupa, a to je i jedan od ciljeva trećeg po redu Nacionalnog programa razvoja kulture Crne Gore.

### ***Međunarodna saradnja***

Umrežavanje aktera u kulturi, uključujući institucije, organizacije i pojedince, na međunarodnom nivou je od ključne važnosti za razvoj crnogorskog sektora kulture, izgradnju kapaciteta i pozicioniranje kulturne ponude na širem nivou. U odnosu na navedeno, neophodno je snažiti međunarodnu saradnju na bilateralnom i multilateralnom novu, kao i učešće aktera u kulturi u programima i inicijativama čija je Crna Gora članica. Na taj način, sektor će biti ne samo finansijski ojačan, već i predstavljen široj publici, što će doprinijeti popularizaciji, promociji i konkurentnosti u svim oblastima kulture.

Crna Gora je članica sljedećih programa i inicijativa u okviru kojih postoje mogućnosti za apliciranje za finansijske grantove od strane donatora: Kreativna Evropa 2021–2027: najznačajniji EU program namijenjen kulturnom, kreativnom i audiovizuelnom sektoru; Eurimaž: potporni fond za kinematografiju Savjeta Evrope; TRADUKI: Evropska mreža za književnost i prevođenje književnih djela; Forum slovenskih kultura: međunarodna organizacija čiji je cilj promocija zajedničkog slovenskog nasljeđa i stvaralaštva; Bijenale mladih umjetnika Evrope i Mediterana: asocijacija koja omogućava saradnju i izgradnju kapaciteta mladim stvaraocima; Evropska filmska promocija: panevropska filmska mreža za promociju filmova i talenata; Mreža SEE Cinema: mreža kinematografije Jugoistočne Evrope; Kulturne rute Savjeta Evrope: program koji ima za cilj da prikaže bogatstvo i raznolikost evropskog nasljeđa.

Kulturna i prirodna dobra Crne Gore upisana na UNESCO listama svjetske baštine su: Prirodno i kulturno-istorijsko područje Kotora, Nacionalni park Durmitor, sa dijelom kanjona rijeke Tare, Stećci – srednjovjekovna groblja (lokaliteti: Bare Žugića i Grčko groblje, Žabljak i Grčko groblje, Plužine) i Venecijanski odbrambeni sistem između XVI i XVII vijeka – Stato da Terra, zapadni Stato da Mar (zidine Kotora). Na reprezentativnoj listi nematerijalne baštine čovječanstva UNESCO upisano je dobro – Kulturno nasljeđe Bokeljske mornarice Kotor: svečane prezentacije tradicije i identiteta.

Ustanove kulture na nacionalnom i lokalnom nivou su članice i učesnice međunarodnih mreža i inicijativa kojima se promovišu i podržavaju specifične oblasti od interesa: pozorišna djelatnost, kinematografija, muzičko-scenska djelatnost; arhivska djelatnost, bibiliotečka djelatnost, muzejska djelatnost. Učešćem u ovim programima stvaraju se uslovi za umrežavanje aktera u kulturi, kao i promociju kulturnog identiteta i multikulturalnog konteksta.

Fokus kulturne politike u narednom petogodišnjem periodu mora da bude nadogradnja kapaciteta svih aktera u kulturi, uključujući institucije, civilni sektor i nezavisnu scenu, u cilju adekvatnijeg korišćenja dostupnih fondova čije mogućnosti Ministarstvo kulture i medija u kontinuitetu promoviše.

Kao izuzetno značajan međunarodni projekat, koji bi trebalo da osnaži poziciju Crne Gore na kulturnoj mapi Evrope, prepoznaje se aplikacija Opštine Budva za prestužnu titutlu Evropske prijestonice kulture i kandidatura projekta „Budva Boka 2028“ koji je ušao u završni krug takmičenja. Osim Budve, u ovom važnom projektu učestvuju opštine Kotor, Tivat i Herceg Novi, a očekuje se da će zainteresovani akteri sa teritorije cijele Crne Gore imati mogućnost da učestvuju u realizaciji projekta: građani, stvaraoci u kulturi, institucije i organizacije, vaninstitucionalna scena i pojedinci. Realizacija ovog projekta donijeće mnoge promjene u dosadašnjoj kulturnoj praksi, unaprijediće kulturnu ponudu, dodatno diversivikovati kulturnu scenu i unaprijediti proces planiranja u kulturi, jer podrazumijeva donošenje dva planska dokumenta – Program razvoja kulture Opštine Budva i Strateški plan razvoja Opštine Budva. Shodno svemu navedenom, Nacionalni program razvoja kulture u periodu 2023–2027. kroz ciljeve i aktivnosti pružiće osnovu za sistemsku i plansku podršku projektu „Budva – Boka 2028: Evropska prijestonica kulture“, od strane Ministarstva kulture i medija, ali i svih drugih značajnih aktera koji su uključeni u njegovu realizaciju. Podrška projektu biće ostvarena kroz finansijska sredstva za programski dio projekta, kao i kroz investiciona ulaganja u infrastrukturni okvir i bazu.

Osim navedenog, Crna Gora će nastaviti sa realizacijom aktivnosti u vezi sa drugim evropskim programima, programima koje finansira UNESCO, i svim ostalim ratifikovanim i usvojenim međunarodnim ugovorima i sporazumima. Ove međunarodne aktivnosti, prema mišljenju učesnika konsultacija, moraju biti na višem nivou, posebno u segmentu promocije i učešća organizacija iz Crne Gore na međunarodnim fondovima i konkursima – Kreativna Evropa, Međunarodni fond za kulturnu raznolikost i drugi.

Osim izgradnje profesionalnih kapaciteta svih aktera u kulturi, neophodna je i finansijska podrška za sufinansiranje projekata koji se finansiraju iz sredstava iz međunarodnih programa i fondova, što će biti ostvareno uspostavljanjem mehanizma na nivou države za sve institucije koje sprovode projekte iz različitih oblasti. Na taj način, biće prevaziđene prepreke koje nedostatak finansijskih sredstava stvara u odnosu na tendenciju ustanova kulture za apliciranje za međunarodne fondove, kao i za finalnu implementaciju projektnih aktivnosti.

### ***Finansiranje, državni i lokalni budžeti za kulturu***

Član 93 Zakona o kulturi propisuje „Sredstva za rad Ministarstva u tekućem budžetu izdvajaju se najmanje na nivou 2,5% od državnog budžeta, umanjenog za izdatke državnih fondova i kapitalnog budžeta, ukoliko je planirani realni rast bruto domaćeg proizvoda (BDP) do 8%, odnosno najmanje na nivou 3%, ukoliko je planirani realni rast BDP veći od 8%“. Ovo je veoma pozitivna mjera kulturne politike jer mnoge države zbog nedostatka odluka u ovom pravcu imaju značajno manje budžete za kulturu.

Izvještaj o realizaciji Programa razvoja kulture 2016–2020. pokazuje da se u petogodišnjem periodu procenat sredstava za kulturu kretao od 2,35% do 2,52%. Najniža nominalna vrijednost bila je 19.242.034,53 €, a najviša 23.670.873,52 €.

Prema Zakonu o budžetu Crne Gore u 2021. godini ukupan budžet Ministarstva prosvjete, nauke, kulture i sporta iznosio je 217.336.347,65 €, ali je 15.587.925,30 € utrošeno u programe Zaštita, očuvanje i razvoj kulturne baštine (6.791.100,84 € ili 43,6%) i Produkcija i umjetničko stvaralaštvo (8.796.824,46 € ili 56,4%). U 2022. godini od ukupnog budžeta koji je, prema Zakonu o budžetu, iznosio 232,771,623.84 €, 17,616,197.09 € bilo je opredjeljeno na programe Zaštita, očuvanje i razvoj kulturne baštine (7.703.429,74 € ili 43,7%) i Produkcija i umjetničko stvaralaštvo (9.912.767,35 € ili 56,3%). Međutim, tokom 2022. godine izuzetno kompleksno Ministarstvo prosvjete, nauke, kulture i sporta prošlo je kroz transformaciju, formirano je Ministarstvo kulture i medija.

U 2023. godini biće izdvojena najznačajnija sredstva u prethodnih sedam godina. Budžet Ministarstva kulture i medija iznosi 25.879.497,30 € (2,43% tekućih izdataka u budžetu Crne Gore). Za program Zaštita, očuvanje i razvoj kulturne baštine izdvojeno je 9.138.622,52€, dok je za program Produkcija i umjetničko stvaralaštvo opredjeljeno 13.470.945,17€ (ukupno 22.609.567,69€).

Pored budžeta Ministarstva kulture i medija, važan izvor finansiranja ustanova kulture i njihovih programa je lokalni nivo. Naime, 47 lokalnih ustanova kulture nalaze se na budžetu lokalnih samouprava. U 2022. godini u tu svrhu ukupno je izdvojeno 15.634.261,00 € što je u prosjeku izdvajanje od 4,33% po opštini, odnosno 332.643,85 € po ustanovi kulture. Zbog nepouzdanosti i upitnosti podataka koji su dobijeni kroz upitnik, za potrebe Nacionalnog programa analizirane su odluke o budžetu opština za 2022. godinu, gdje su jasno naznačene pozicije izdvajanja za ustanove kulture. Odluke o budžetu su i važni pokazatelji kako se planiraju sredstva bez faktora viškova i nedostatka sredstava na kraju godine, gdje dolazi do prelivanja iz jedne u drugu poziciju. Može se reći da su odluke o budžetu rezultat prethodnih analiza i ukazuju na konzistentnost i logičan slijed u izdvajanjima za određene pozicije.

|  |
| --- |
| Pregled budžeta lokalnih samouprava na osnovu odluka o budžetu za 2022. godinu, usvojenih krajem 2021. godine |
| Lokalna samouprava | Broj lokalnih ustanova kulture | Ukupan budžet opštine | Budžet za finansiranje ustanova kulture | Udio budžeta za kulturu u ukupnom budžetu opštine |
| Opština Nikšić | 4 |  23.700.000  |  1.645.500 | 6,94% |
| Opština Plužine | 1 |  5.839.500  |  145.000  | 2,48% |
| Opština Tuzi | 1 |  7.898.628  |  205.000  | 2,60% |
| Opština Mojkovac | 1 |  3.690.500  |  145.000  | 3,93% |
| Opština Bar | 1 |  23.230.000  |  845.000  | 3,64% |
| Opština Rožaje | 3 |  7.660.000  |  545.000  | 7,11% |
| Opština Kotor | 2 |  19.334.000  |  800.000  | 4,14% |
| Opština Ulcinj | 1 |  16.240.000  |  330.000  | 2,03% |
| Opština Gusinje | 1 |  2.335.950  |  124.000  | 5,31% |
| Opština Kolašin | 1 |  5.247.000  |  210.000  | 4,00% |
| Opština Berane | 2 |  9.770.000  |  430.000  | 4,40% |
| Glavni grad Podgorica | 4 |  93.922.000  |  3.255.500  | 3,47% |
| Opština Pljevlja | 4 |  20.610.071  |  944.500  | 4,58% |
| Prijestonica Cetinje | 1 |  7.730.000  |  187.800  | 2,43% |
| Opština Budva | 3 |  34.826.000  |  2.250.000  | 6,46% |
| Opština Tivat | 3 |  18.635.700  |  963.410  | 5,17% |
| Opština Danilovgrad | 2 |  6.300.000  |  286.701  | 4,55% |
| Opština Žabljak | 1 |  3.620.000  |  72.000  | 1,99% |
| Opština Andrijevica | 1 |  3.006.650  |  270.000  | 8,98% |
| Opština Petnjica | 1 |  1.365.270  |  67.000  | 4,91% |
| Opština Zeta | 1 |  4.133.200  |  173.350  | 4,19% |
| Opština Plav | 1 |  3.900.000  |  260.000 | 6,67% |
| Opština Herceg Novi | 3 |  18.640.000  |  744.500  | 3,99% |
| Opština Bijelo Polje | 3 |  15.596.000  |  675.000  | 4,33% |
| Opština Šavnik | 1 |  3.800.000  |  60.000  | 1,58% |
| UKUPNO | **47** | **361.030.469**  | **15.634.261**  | **4,33%** |

Analiza institucionalnog sektora pokazala je da se ustanove najčešće oslanjaju na državni i lokalne budžete, da se rijetko odlučuju za apliciranje za međunarodna sredstva. Ova praksa je daleko više zastupljena u nevladinom sektoru. Ipak, saradnja dva sektora kako bi udruženim idejama i kapacitetima razvijali zajedničke projekte i aplicirali kod raznih donatora, je veoma rijetka. Kako bi se diversifikovali izvori finansiranja neophodne su edukacije u ovom pravcu. Ovo će biti veoma značajno i ako se otvori široko polje za apliciranje na pozive u okviru projekta „Budva – Boka 2028: Evropska prijestonica kulture“.

## **SWOT analiza**

|  |  |
| --- | --- |
| Snage:  | Slabosti: |
| * Veličina zemlje u smislu kompaktnosti i obuhvatnosti svih aktera mjerama kulturne politike
* Stabilan budžet za kulturu na nivou 2–2,5% državnog budžeta
* Raznolika kulturna baština kao ključni resurs i potencijal
* Postojanje institucijalnog i zakonodavnog okvira za zaštitu kulturne baštine
* Zakonska osnova za stavljanje u funkciju održivog korišćenja objekata kulturne baštine, kroz privatno-javno partnerstvo
* Opredijeljenost države za ulaganje u kulturnu baštinu
* Osnivanje studijskog programa konzervacije i restauracije
* Jasna opredijeljenost države za ravnomjeran razvoj (programima poput razvoja kulture na sjeveru)
* Postojanje državne podrške razvoju kreativnih prostora/habova
* Otvaranje sve većeg broja habova u gradovima Crne Gore
* Postojanje fondova za programe u oblasti kinematografije i zaštite kulturne baštine
* Potencijalna titula Evropska prijestonica kulture i državna podrška ovom projektu koji će uključiti aktere sa teritorije cijele zemlje
* Veliki broj festivala koji učestvuju i u turističkoj promociji Crne Gore
* Zadovoljstvo posjećenošću programa od strane publike
* Dobra povezanost sa zemljama u regionu u svrhu razmjene znanja i dobrih praksi
* Veliki broj analiza u oblasti kulture
* Senzibilitet u definisanju prioriteta podrške koji podstiče programe stručnih usavršavanja (prvenstveno mladih) i pozitivna diskriminacija u odnosu na ranjive grupe
* Vitalnost pojedinačnih inicijativa u kulturi i nezavisne scene, amaterizma
* Postojanje institucionalnog okvira za sprovođenje stručnog obrazovanja – CSO
 | * „Prevaziđenost“ zakonske regulative koja je velikim dijelom donijeta ili posljednji put revidirana u periodu 2008–2013. godine
* Nedovoljno poštovanje Zakona o bibliotečkoj djelatnosti, Zakona o zaštiti kulturnih dobara, Zakona o muzejskoj djelatnosti i Zakona o izdavačkoj djelatnosti
* Nedovoljan broj kadrovskih kapaciteta u oblasti kulturne baštine
* Nepostojanje dugoročne strategije zaštite i ulaganja u kulturnu baštinu
* Neadekvatno korišćenje konzervatorskih licenci od pravnih i fizičkih lica
* Nedovoljan broj ugovora za kulturna dobara koja su predmet privatno-javnog partnerstva
* Neadekvatan odnos pojedinih vlasnika/držalaca kulturnih dobara
* Pojačana urbanizacija na području Prirodnog i kulturno-istorijskog područja KO
* Neadekvatno upravljanje kulturnom baštinom
* Nedovoljna zainteresovanost lokalne zajednice za kulturnu baštinu na teritorijama opština
* Nedovoljna prezentacija potencijala kulturne baštine na međunarodnom nivou
* Nedovoljna povezanost i saradnja između različitih aktera kulturne scene
* Nedovoljno razvijena mreža ustanova kulture, odnosno programa, posebno na sjeveru
* Nedovoljan broj zaposlenih u Ministarstvu kulture i medija, u nacionalnim ustanovama kulture, ulokalnim samoupravama i u ustanovama kulture
* Nezadovoljavajuća komunikacija sa Ministarstvom kulture i medija
* Nedovoljno razvijene matične/centralne funkcije JU Nacionalne biblioteke i JU Narodni muzej
* Nezadovoljavajuća evidencija kulturnih dobara/nedostaje informacioni sistem kulturnih dobara
* Nedovoljno razvijena oblast zaštite i prezentacije nematerijalne kulturne baštine
* Neadekvatni prostori za obavljanje djelatnosti – nedostatak prostora za smještaj arhivske građe, neuslovni ili nedovoljni prostori za izvođenje programa, neadekvatni depoi za muzejske predmete i bibliotečku građu
* Nedovoljna iskorišćenost turističkih potencijala u svrhe kulture
* Nepostojanje kadrova na tržištu (bibliotekari, arheolozi, istoričari umjetnosti, etnolozi, konzervatori-restauratori, arhitekte konzervatori, vlasuljari, maskeri, ton i majstori svijetla…)
* Nedovoljna iskorišćenost dostupnih međunarodnih fondova
* Nezadovoljavajuća metrika u svim oblastima (i uopšte na nivou CG) kao i nedostatak digitalizacije procesa rada Ministarstva i ustanova kulture, nepostanje digitalnih relacionih baza podataka o akterima kulture i aktivnostima
* Nedovoljno uvažen značaj savremenih tehnologija u kreiranju radnih mjesta u oblasti kulture i kulturne baštine
* Inertnost i problemi prilikom uvođenja savremenih studijskih programa koji bi involvirali sve umjetničke profesije u produkciju digitalnih sadržaja (game design, dizajn svijetla i zvuka...)
 |
| Mogućnosti: | Prijetnje: |
| * Proširenje bibliotečke mreže prema standardima struke
* Proširenje muzejske djelatnosti u mjestima gdje postoji potreba
* Unapređenje djelatnosti iz oblasti kulturne baštine (muzejske, arhivske, konzervatorske, bibliotečke)
* Uvođenje modela redovne komunikacije među svim akterima u kulturi
* Plansko investiranje u objekte ustanova kulture
* Unapređenje registara i uvođenje novih načina evidencija od značaja za kulturu
* Sprovođenje istraživanja kulturnih potreba i navika građana i publike u cilju unapređenja politika ustanova i kulturne politike
* Kreiranje kulturno-turističkih proizvoda u saradnji sa turističkim organizacijama
* Diversifikacija izvora finansiranja kroz obezbjeđivanje edukacija za korišćenje međunarodnih projekata
* Razvoj studijskih programa za deficitarna zanimanja u kulturi (gdje je to opravdano)
* Stvaranje mreže reprezentativnih udruženja za ostvarivanje prava u kulturi i pomoć u radu Ministarstvu kulture i medija
* Razvoj međuresorne saradnje sa naukom, obrazovanjem i medijima
* Mogućnost osnivanja neophodnih institucija kulture poput ustanove za evropske kulturne prakse i saradnju, Centra za digitalizaciju kulturne baštine i savremenog stvaralaštva, Agencije za knjigu, Centra za izučavanje i razvoj grafike
* Kreiranje inovativnih studijskih programa u saradnji s UCG i privatnim obrazovnim ustanovama koji bi stvorili pretpostavke za razvoj savremenih vidova produkcije i angažmana velikog broja umjetnika
* Kreiranje relacionih baza podataka i specifičnih digitalnih alata za rad MKU
* Oslanjanje na iskustva drugih resora prilikom digitalizacije njihovog rada u okviru procesa S3 pametne specijalizacije
 | * Ekonomska kriza na svjetskom nivou
* Visok budžetski deficit
* Nestabilnost političkog okvira Crne Gore
* Nerazumijevanje nadležnih organa za inicirane izmjene pravne regulative
* Nedovoljna zainteresovanost za saradnju drugih resora za programe od značaja za kulturu
* Smanjen priliv turista i njihova struktura
* Neadekvatno upravljanje kulturnim dobrima od strane držalaca i drugih subjekata
* Nekontrolisana gradnja u područjima sa značajnom tradicijom i kulturno-istorijskom važnošću
* Nedovoljna zainteresovanost za privatno-javno partnerstvo kroz stavljanje u funkciju održivog korišćenja objekte nepokretne kulturne baštine
* Nezainteresovanost za učešće u dostupnim međunarodnim fondovima
* Inertnost i neprepoznavanje značaja uvođenja savremenih studijskih programa
* Nedovoljno razvijena svijest o definisanju Crne Gore kao društva znanja i kreativnosti usmjerenog na stvaranju. Ostaci refleksa iz prethodnog sistema raspodjele ne stvaranja, samim tim brojna očekivanja od države u smislu nepovratnih dotacija a ne podsticaja razvoju
* Nedostatak konzistentnosti u procesima, kontinuiteta u programima i inicijativama, nedostatak vizije za srednji i duži rok
 |

## **Analiza problema**

* Neusklađenost nacionalne zakonske regulative za oblast kulture sa potrebama kulturnog sektora. Uzrok ovog problema je činjenica da krovni zakonski akti nijesu mijenjani nekoliko godina, što je dovelo do neusaglašenosti propisanih normi i potreba sektora kulture u praksi.
* Nedovoljna iskorišćenost kulturnih i kreativnih potencijala crnogorskog sektora kulture što je uočljivo i na nivou intersektorske, međusektorske i međunarodne saradnje. Uzrok ovog problema je neadekvatno umrežavanje aktera u kulturi što je dovelo do nepovoljnog ambijenta za razvoj saradnje u svim oblastima.
* Neravnomjeran razvoj kulture na teritoriji Crne Gore. Uzrok ovog problema je centralizacija kulturnih zbivanja i programa, što je dovelo do neadekvatnog razvoja sektora kulture na sjeveru Crne Gore.
* Nepostojanje elektronske evidencije aktera u kulturi, uključujući nezavisnu kulturnu scenu. Uzrok ovog problema je nedovoljna digitalizacija aktivnosti institucija kulture, što je dovelo do toga da elektronske baze nijesu dostupne i da ne postoje registri kulturnih djelatnika niti organizacija u kulturi.
* Neadekvatni infrastrukturni kapaciteti ustanova kulture. Uzrok ovog problema je nedovoljno ulaganje u infrastrukturu ustanova kulture, što je dovelo do toga da pojedine ustanove nemaju prostora za rad, adekvatno čuvanje predmeta, dokumentacije o kulturnim dobrima ili organizaciju programa.
* Nedovoljna iskorišćenost dostupnih međunarodnih fondova namijenjenih projektima iz oblasti kulture. Uzrok ovog problema je nedovoljan kadar obučen za pisanje projektnih aplikacija u okviru dostupnih fondova i nepostojanje mehanizma za kofinansiranje dobijenih grantova, što je dovelo do toga da crnogorski sektor kulture nije konkurentan na međunarodnom nivou.
* Nedovoljna kapacitiranost Ministarstva kulture i medija i ustanova kulture. Uzrok ovog problema je nedovoljan broj zaposlenih u sektoru kulture, a posebno u Ministarstvu kulture i medija i Upravi za zaštitu kulturnih dobara, što je dovelo do problema u institucionalnom funkcionisanju i sprovođenju aktivnosti.
* Nedovoljna iskorišćenost potencijala kulturne baštine kroz privatno-javno partnerstvo u smislu ulaganja za sanaciju i stavljanje u funkciju održivog korišćenja objekata kulturne baštine. Uzrok ovog problema je loše stanje pojedinih kulturnih dobara zbog nedovoljnih finansijskih sredstava za njihovu sanaciju.
* Nepostojanje informacionog sistema kulturnih dobara, što je dovelo da elektronske evidencije kulturnih dobara nijesu dostupne široj javnosti, kao ni registri konzervatorskih licenci. Uzrok tome je nedovoljan broj kadrovskih kapaciteta i finansijskih sredstava.
* Neadekvatni uslovi i nedovoljni prostorni kapaciteti za čuvanje pokretne kulturne baštine – depoi, što može negativno da utiče na pokretni muzejski, arhivski i bibliotečki fond. Uzrok ovog problema je nedovoljno ulaganje u infrastrukturu objekata koji se bave muzejskom, arhivskom, bibliotečkom i konzervatorskom djelatnošću.
* Nedovoljni kadrovski kapaciteti iz oblasti zaštite i očuvanja kulturne baštine u Ministarstvu kulture i medija i u nacionalnim javnim ustanovama i organima uprave, što je dovelo u pitanje funkcionalan rad pojedinih ustanova, posebno u oblasti konzervatorske djelatnosti.

# **STRATEŠKI CILJEVI, OPERATIVNI CILJEVI S PRATEĆIM INDIKATORIMA USPJEHA**

**Strateški cilj 1: Unaprijediti institucionalni i pravno-regulatorni okvir kulture u Crnoj Gori**

*Operativni cilj 1.1: Unapređenje pravne regulative u kulturi*

Indikator učinka a) Broj inoviranih zakonskih akata

Indikator učinka b) Broj opštinskih programa razvoja kulture

*Operativni cilj 1.2: Jačanje institucionalnih kapaciteta u kulturi*

Indikator učinka a) Procenat zaposlenih u ustanovama kulture koji su prošli neku edukaciju u odnosu na ukupan broj zaposlenih

Indikator učinka b) Procenat sredstava ustanova kulture namijenjenih za programske aktivnosti

*Operativni cilj 1.3: Unapređenje sistema i ulaganja u zaštitu kulturne baštine*

Indikator učinka a) Broj unaprijeđenih kulturnih dobara

*Operativni cilj 1.4: Unapređenje sistema i ulaganja u savremenu produkciju*

Indikator učinka a) Broj objavljenih konkursa podrške stvaralaštvu na godišnjem nivou

Indikator učinka b) Broj objekata privedenih namjeni za realizaciju programa u oblasti kulture

**Strateški cilj 2: Kreirati ambijent za razvoj kulturnih i kreativnih inicijativa, publike i saradnje**

*Operativni cilj 2.1: Razvoj publike, kulturnih potreba i navika građana Crne Gore*

Indikator učinka a) Broj posjetilaca

*Operativni cilj 2.2: Unapređenje saradnje i ambijenta rada vaninstitucionalnih aktera u kulturi*

Indikator učinka a) Broj reprezentativnih strukovnih udruženja

Indikator učinka b) Broj manifestacija i festivala od posebnog značaja za kulturu Crne Gore

*Operativni cilj 2.3: Unapređenje saradnje sa drugim resorima*

Indikator učinka a) Broj zajedničkih aktivnosti i projekata resora kulture s drugim resorima

*Operativni cilj 2.4: Unapređenje međunarodne saradnje i procesa evropskih integracija u oblasti kulture*

Indikator učinka a) Broj projekata aktera kulture podržanih iz međunarodnih fondova

# **KLJUČNE AKTIVNOSTI ZA SPROVOĐENJE OPERATIVNIH CILJEVA**

U odnosu na strateške i operativne ciljeve definisane u poglavlju 3, u ovom odjeljku će biti identifikovane aktivnosti za sprovođenje operativnih ciljeva. S obzirom na to da su sami ciljevi formulisani na većem stepenu opštosti, bilo je neophodno postaviti još jedan nivo između operativnih ciljeva i aktivnosti, a to je učinjeno kroz definsanje mjera.

U okviru svake mjere izlistan je čitav set različitih aktivnosti koje se planiraju realizovati za vrijeme cjelokupnog važenja strateškog dokumenta, odnosno za period od pet godina. Same aktivnosti su takođe formulisane široko, a njihova konkretizacija će uslijediti definisanjem pojedinačnih akcionih planova. Ipak, navedeni spisak nije konačan, već se ostavlja mogućnost da se u okviru postavljenih operativnih ciljeva, u zavisnosti od potreba i prioriteta, kreiraju aktivnosti i mjere koje će odgovarati aktuelnom trenutku.

## **Strateški cilj 1: Unaprijediti institucionalni i pravno-regulatorni okvir kulture u Crnoj Gori**

Prvi strateški cilj obuhvata mjere i aktivnosti koje se tiču zakona u oblasti kulture i onih koji se indirektno na nju odnose, kao i svega onoga što može pospješiti plodotvornost djelovanja ustanova u kulturi. Strukturu prvog strateškog cilja čine slijedeći ciljevi, mjere i aktivnosti:

#### **Operativni cilj 1.1: Unapređenje pravne regulative u kulturi**

***Mjera 1.1.1: Unapređenje opšteg zakonsko - regulatornog okvira u kulturi kroz reviziju, primjenu i usaglašavanje s EU standardima***

Ova mjera podrazumijeva niz aktivnosti na unapređenju zakonskog okvira koji se direktno odnosi na oblast kulture. Naime, većina zakona, uredbi i pravilnika donijeta je ili revidirana posljedni put u periodu 2008–2013. godine, pa je preporuka velikog dijela predstavnika državnih ustanova kulture, ali i aktera koji funkcionišu u civilnom i privatnom sektoru bila da se ovi zakoni u narednih pet godina revidiraju i usklade sa savremenim globalnim trendovima i tendencijama. Iznad svega, aktivnosti treba da apostrofiraju doprinos unapređenju i njegovanju interkulturnog dijaloga unutar Crne Gore. Potrebno je mijenjati najprije krovni Zakon o kulturi koji se smatra neadekvatnim za razvoj nezavisne scene, polja kulturnih i kreativnih industrija i saradnje sa drugim resorima koja je posljednjih godina apostrofirana u svim važnim međunarodnim regulatornim okvirima. Zbog efikasnosti, odnosno njegove primjene u praksi, neophodne su izmjene Zakona o zaštiti kulturnih dobara i podzakonskih akata koji bliže regulišu ovu oblast. Zakon o kinematografiji i prateća Uredba koja se odnosi na podsticaje za privlačenje stranih produkcija, iako spadaju među najmlađe, takođe zahtijevaju promjene u cilju razvoja crnogorske kinematografije, koprodukcionih projekata, povećanja sredstava Filmskog fonda, i revidiranja registra aktera u oblasti kinematografije. Zakon o bibliotečkoj djelatnosti ne prepoznaje dovoljno procese digitalizacije i e-izdanja i, što je veoma važno, ne prepoznaje kaznene odredbe za nepoštovanje dostavljanja obaveznog primjerka publikacije. Sagovornici u fokus grupama istakli su i potrebu donošenja Zakona o muzičkoj djelatnosti, jer su akteri muzičke scene nedovoljno vidljivi, standardi nedefinisani, a evidencija autora i drugih aktera u polju muzičke djelatnosti ne postoji. Veoma je važno da muzika i muzičko-scenska djelatnost, kao najaktivnije polje u kulturi, budu prepoznate kroz posebnu regulativu koja će u obzir uzeti i zaštitu autorskih prava u ovom polju. Biblioteka za slijepe je ustanova koja može mnogo veći opseg korisnika pokriti transformacijom u Nacionalnu biblioteku pristupačnih formata koja bi bila usmjerena ne samo na korisnike sa oštećenjem vida, već i na sve druge kojima su potrebna audio izdanja publikacija. Mimo revizije, neke odredbe zakona je potrebno razraditi kroz podzakonske akte i krenuti sa njihovom primjenom – otkup knjiga, otkup umjetničkih djela, reprezentativna udruženja u kulturi.

Aktivnosti za realizaciju:

* Izmjene i dopune Zakona o kulturi
* Izmjene i dopune Zakona o zaštiti kulturnih dobara
* Izmjene i dopune Zakona o Prirodnom i kulturno-istorijskom području Kotora
* Izmjene i dopune Zakona o kinematografiji
* Izrada nove Uredbe o bližim kriterijumima, načinu i postupku za ostvarivanje prava na povraćaj dijela sredstava utrošenih za proizvodnju kinematografskog djela
* Iniciranje, kreiranje prijedloga i donošenje Zakona o muzičkoj djelatnosti
* Izmjene i dopuna Zakona o muzejskoj djelatnosti
* Izmjene i dopune Zakona o bibliotečkoj djelatnosti
* Izrada podzakonskih akata na osnovu Zakona o kulturi – Pravilnika o kriterijumima i načinu utvrđivanja statusa reprezentativnog strukovnog udruženja, Pravilnika o bližim uslovima, kriterijumima i načinu korišćenja sredstava za otkup knjiga, Pravilnika o bližim uslovima za otkup likovnih djela i muzejskih predmeta i kriterijumima za utvrđivanje njihove vrijednosti
* Izmjena unutrašnjih akata Biblioteke za slijepe i transformacija u Nacionalnu biblioteku pristupačnih formata
* Izmjene i dopune nacrta Zakona o audio-vizuelnoj djelatnosti u smislu kreiranja pravnog osnova za donošenje Pravilnika o minimalnoj kvoti za emitovanje domaće audio produkcije na radio stanicama
* Izmjene i dopune Zakona o radu (granskog kolektivnog ugovora) u smislu predviđanja Basic income (plaćenog odsustva) za vrijeme umjetničkih istraživačkih projekata
* Izmjene i dopune Zakona o radu u smislu predviđanja procedura volontiranja seniora i kontinuiranog profesionalnog razvoja

***Mjera 1.1.2: Usklađivanje pravnih propisa u kulturi sa drugim propisima koji se indirektno odnose na kulturu***

Ova mjera se, prije svega, odnosi na zakonsku regulativu koja nije u nadležnosti Ministarstva kulture i medija, ali koje može da inicira izmjene u pogledu poboljšanja statusa kulturnih aktera i djelatnosti. Zakon o nevladinim organizacija jednako tretira sva udruženja građana, bez obzira na oblast u kojoj su ovi akteri aktivni. Konsultativni proces je pokazao da se udruženja u kulturi sagledavaju kao mnogo važnija od drugih udruženja, jer zapravo čine veliki dio kulturne scene. Kada bi udruženja prestala sa radom, kulturna scena bi izgubila značajno i dinamiku i raznolikost. Pojedine oblasti u kulturi, poput kulturno-umjetničkog amaterizma, su u potpunosti u polju nezavisnog sektora. Zbog toga akteri nezavisne kulturne scene opravdano smatraju da nadležno ministarstvo treba da inicira bolji status udruženja u kulturi. Decenijski izostanak bilo kakve pravne inicijative za rješavanje statusa prepoznatih nosilaca nezavisne scene je u velikoj mjeri marginalizovao ovaj kulturni resurs. Zakon o javnim nabavkama nije imanentan polju kulture, pa krovna institucija treba da se bori za izuzeće pojedinih stavki iz ovog zakona, poput muzičkih instrumenata, knjiga, ljudskih resursa. U okviru konsultacija veliki dio razgovora odnosio se na uvođenje poreskih olakšica, kako za same aktere u kulturi prilikom realizacije projekata, tako i za privredne subjekte koji ulažu u kulturu kroz sponzorstva, donacije i druga davanja.

Aktivnosti za realizaciju:

* Iniciranje izmjene Zakona o nevladinim organizacijama u smislu posebnog statusa koje nevladin sektor ima za opstanak i razvoj kulture
* Iniciranje izmjena Zakona o javnim nabavkama u smislu traženja izuzeća kada je riječ o specijalizovanoj opremi i ljudskim resursima (glumci, kompozitori, reditelji, nabavka bibliotečke građe i sl.)
* Iniciranje smanjenja poštanskih troškova za međunarodnu razmjenu publikacija objavljenih u Crnoj Gori
* Iniciranje uvođenja poreskih olakšica za pravne subjekte koji ulažu u kulturu
* Iniciranje uvođenja poreskih olakšica za kreatore i realizatore kulturnih programa
* Iniciranje smanjenja birokratskih procedura za organizatore evenata
* Iniciranje uvođenja mehanizma uprosječavanja prihoda (uvođenje neoporezivog dijela zarade za stvaraoce ili umanjenje poreske stope za umjetnike na 7,5%)
* Iniciranje kvote za emitovanje domaće audio produkcije na radio stanicama
* Iniciranje usklađivanja Zakona o planiranju prostora i izgradnji objekata sa Zakonom o zaštiti kulturnih dobara

***Mjera 1.1.3: Unapređenje sistema planiranja i upravljanja u kulturi***

Sagovornici u fokus grupama isticali su neophodnost dugoročnijeg promišljanja u kulturi. Međutim, strateško planiranje još uvijek nije zaživjelo na lokalnom nivou. Zbog toga se smatra da Ministarstvo kulture treba da uzme proaktivnu ulogu, i inicira poštovanje Zakona o kulturi. Dodatno, nadležno ministarstvo mora da pruži i stručnu podršku u kreiranju ovih dokumenta kroz edukativne radionice na temu razumijevanja značaja strateškog planiranja i primjene Metodologije razvijanja politika, izrade i praćenja sprovođenja strateških dokumenata kao glavnog alata u ovom pravcu. Takođe, javne ustanove kulture trebalo bi da slijede primjer Narodnog muzeja Crne Gore i izrade svoje planove razvoja koji se baziraju na istraživačkim rezultatima, konsultacijama javnosti i publike i podataka kojima ustanove raspolažu. One bi logikom strateškog promišljanja postale model i za ustanove na lokalnom nivou. Tek na ovaj način bi se formirao okvir dugoročnog planiranja u kulturi, kada svi akteri kulturne politike i ponude budu u njemu zauzeli mjesto.

Aktivnosti za realizaciju:

* Organizacija i realizacija edukativnih sadržaja o sprovođenju Metodologije razvijanja politika, izrade i praćenja sprovođenja strateških dokumenata
* Iniciranje i pružanje podrške lokalnim samoupravama u donošenju opštinskih programa razvoja kulture u skladu s obavezom propisanom Zakonom o kulturi i Uredbom o načinu i postupku izrade, usklađivanja i praćenja sprovođenja strateških dokumenata
* Donošenje srednjoročnih strateških planova razvoja javnih ustanova kulture
* Inkluzivno planiranje od strane nacionalnih ustanova kulture i baštine; kulturalna participacija i pristup OSI; kultura u socijalnoj inkluziji, integraciji i politikama i strategijama diverzifikacije

#### **Operativni cilj 1.2: Jačanje institucionalnih kapaciteta u kulturi**

***Mjera 1.2.1: Proširenje institucionalne mreže u kulturi***

Institucionalna mreža je, prema mišljenju sagovornika u konsultativnom procesu, nedovoljna za razvoj i zadovoljenje kulturnih potreba i navika kod građana. Evidentna je nepažnja prilikom vrednovanja knjižne grafike kao specijalne vrijednosti Crne Gore kroz održanje tradicije prve štampane knjige nastale 1494. u štampariji Crnojevića. Ukidanje studijskog programa Grafika na Fakultetu likovnih umjetnosti na Cetinju dodatno usložava ovaj problem. Nematerijalno nasljeđe kao živo nasljeđe u riziku je od zaborava, pa se cijeni opravdanim dodatno institucionalno jačanje kroz osnivanje Centra za izučavanje nematerijalne baštine koji će se baviti istraživanjem i prezentacijom nematerijalnog nasljeđa. U posebnom riziku od zaborava je, kako su istakla kulturno-umjetnička društva, folklorna tradicija (igra, muzika i pjesma) koja često nije zabilježena ni u jednom formatu nego se prenosi s generacije na generaciju.

Aktivnosti za realizaciju:

* Završetak transformacije Centra savremene umjetnost u Muzej savremene umjetnosti
* Iniciranje i osnivanje novih ustanova kulture
* Izrada elaborata opravdanosti osnivanja Centra za grafiku
* Izrada elaborata opravdanosti i osnivanje Nacionalnog centra za očuvanje nematerijalne kulturne baštine u skladu sa Konvencijom o zaštiti nematerijalne kulturne baštine (UNESCO 2003)

***Mjera 1.2.2: Poboljšanje kadrovskih kapaciteta u kulturi***

Predstavnici svih ustanova istakli su problem nedovoljnog broja zaposlenih u kulturi. Najprije se uviđa nedostatak kadra u Ministarstvu kulture i medija. U tom smislu ističe se neophodnost zapošljavanja bar po jedne osobe za svaku oblast kulturno-umjetničkog stvaralaštva uz poštovanje zahtjeva za posebnim znanjima i vještinama u posebnim djelatnostima. U fokus grupama istaknuta je hitnost zapošljavanja stručnog lica za filmsku umjetnost, za muziku, za pozorišno stvaralaštvo. Takođe, evidentan je nedovoljan broj zaposlenih u Direktoratu za kulturnu baštinu, te je neophodno jačanje kadrovskih kapaciteta posebno sa stručnim referencama iz oblasti konzervatorske, muzejske djelatnosti i bibliotečke djelatnosti. Tokom konsultacija posebno je istaknuto nedovoljno operativno funkcionisanje službe za međunarodnu saradnju, pa se i tu vidi neophodnost proširenja tima koji bi dinamičnije vodio međunarodne fondove kojima je Crna Gora kao država pristupila – Kreativna Evropa, Međunarodni fond za kulturnu raznolikost, ICOM, CIOFF i druge. Ovaj tim mogao bi služiti i kao tačka podrške za pisanje i realizaciju međunarodnih projekata. Pored Ministarstva, zapošljavanja su neophodna i u nacionalnim ustanovama kulture i organima uprave. Naročito, nedostatak kadra je evidentan u Upravi za zaštitu kulturnih dobara, koja ima izuzetno širok i kompleksan djelokrug rada, a u nadležnosti joj je kompletna teritorija Crne Gore, s tim da je Prirodno i kulturno-istorijsko područje Kotora po zaštitom UNESCO, zbog čega ima poseban i zahtjevniji tretman. Tom organu, osim stručnog kadra nedostaju i pravnici.Sve ustanove, izuzev Biblioteke za slijepe, imaju sistematizacijom definisano više radnih mjesta u odnosu na aktuelan broj zaposlenih, ali ne uspijevaju da dobiju odobrenje Ministarstva finansija za popunu ovih mjesta. Stoga je neophodno utvrditi realne potrebe i planirati zaposlenja u kulturi dugoročnije. Prvi korak je analiza, a potom optimizacija, kroz zapošljavanje, prekvalifikaciju ili resistematizaciju. Hitnu reakciju proširenja kadra zahtijeva i nova muzejska ustanova – Muzej savremene umjetnosti, koji nastaje transformacijom Centra za savremenu umjetnost, koji je do sada poslovao u oblasti savremene produkcije i prezentacije, a samo dijelom u oblasti muzejske djelatnosti. Promjenom primarne oblasti djelovanja, nova ustanova zahtijeva proširenje ljudskih kapaciteta u smislu stručnog kadra za muzejsku djelatnost. Kada je riječ o stručnom usavršavanju, ustanovama su najprije potrebne obuke za razvoj međunarodnih projekata, obuke za strane jezike, i naročito obuke u oblasti zaštite kulturnog nasljeđa. S obzirom na to da su kontakti između kulturnih djelatnika vrlo oskudni, posebno između ustanova različitog tipa, jedna od ideja je formiranje mreže saradnika u kulturi koja bi služila za razmjenu znanja, vještina i iskustva, ali i za povezivanje i partnersku saradnju na projektima. Ova mreža bi najbolje svakodnevno funkcionisala u digitalnom obliku, ali bi podrazumijevala i redovna godišnja viđanja uživo.

Aktivnosti za realizaciju:

* Analiza kadrovskih potreba u Ministarstvu kulture i medija i sistemu državnih organa i javnih ustanova kulture (uključujući i potrebu za stručnim usavršavanjem i doedukacijama)
* Razvoj programa stručnog usavršavanja zaposlenih u skladu s potrebama ustanova i organa
* Organizovanje seminara za zaposlene u ustanovama kulture na temu razvoja međunarodne saradnje, upoznavanja sa stranim fondovima, pisanja i vođenja projekata, monitoringa i evaluacije projektnih procesa
* Formiranje mreže saradnika u kulturi na svim nivoima ustanova i organizacija u kulturi

***Mjera 1.2.3: Unapređenje okvira finansiranja i ulaganja u ustanove u kulturi***

Budžet za aktivnosti ustanova apostrofiran je kao jedan od najvećih problema za rad. Pozitivna strana budžeta za kulturu je što je njegov obim definisan Zakonom o kulturi na 2,5% državnog budžeta. Iako često ne dostigne taj nivo, budžet za kulturu je ipak veoma blizu tog procenta. U Nacionalnom programu razvoja kulture neophodno je da se budžet uvećava bar u nivou godišnje inflacije, kako bi produkovao stabilan sistem. Međutim, poželjno je da on bude i značajno više od tog nivoa kako bi bio dovoljan da proizvede nove sadržaje i nove vrijednosti. Kada se govori o budžetu za kulturu, on ne podrazumijeva samo izdvajanja za funkcionisanje ustanova kulture, već i investiciona ulaganja i kapitalne projekte koji se izdvajaju sa drugih pozicija državnog budžeta. Upravo iz tog razloga neophodno je kreirati Listu prioriteta za ulaganja u ustanove kulture, i to u saradnji sa samim ustanovama (kroz analize i preglede stanja i potreba), ali i Ministarstvom kapitalnih investicija, Ministarstvom finansija, i Vladom Crne Gore generalno. Lista bi bila rezultat participativnog mehanizma i omogućila bi dugoročnije planiranje sredstava. Ova mjera svakako podrazumijeva i ulaganja u započeta i urgentna infrastrukturna rješenja, poput objekata za Muzej savremene umjetnosti, Prirodnjački muzej i Biblioteku za slijepe.

Aktivnosti za realizaciju:

* Kontinuirano uvećanje budžeta za kulturu za najmanje 10% na godišnjem nivou i prateći inflatorna kretanja
* Analiza stanja fizičkih, infrastrukturnih uslova i opreme u ustanovama kulture
* Izrada tehničke dokumentacije za novu zgradu Muzeja savremene umjetnosti
* Izgradnja zgrade Muzeja savremene umjetnosti na predviđenom prostoru u Podgorici, pored Morače
* Obezbjeđivanje prostornih uslova za potrebe organizacione jedinice Narodnog muzeja Arheološkog muzeja Crne Gore i izrada tehničke dokumentacije
* Obezbjeđivanje prostornih uslova za smještaj bibliotečke građe Nacionalne biblioteke zbog popunjenosti postojećeg depoa
* Obezbjeđivanje prostora za izgradnju objekta Biblioteke za slijepe prema postojećoj tehničkoj dokumentaciji
* Izrada tehničke dokumentacije i iznalaženje infrastrukturnog rješenja za Prirodnjački muzej Crne Gore
* Izrada Liste prioriteta za infrastrukturno/investiciono ulaganje u narednih pet godina
* Realizacija ulaganja prema Listi prioriteta u ustanove kulture
* Apliciranje kod međunarodnih fondova koji obezbjeđuju sredstva za podizanje infrastrukturnih kapaciteta ustanova i sanaciju objekata kulturne baštine
* Obezbjeđivanje sredstava za održivo korišćenje nepokretnog kulturnog dobra iz javno-privatnog partnerstva u skladu sa zakonom
* Obezbjeđivanje sredstava za prenamjenu teatarskih prostora u višenamjenske, shodno procjeni
* Rehabilitacija lokalnih scena na otvorenom
* Kreiranje Open space Art fonda

***Mjera 1.2.4: Unapređenje evidencije, komunikacije i saradnje sa i između aktera u kulturi***

Konsultativni proces je evidentirao potrebu, kako ustanova, tako i organizacija u kulturi, za poboljšanjem komunikacije s Ministarstvom kulture i medija. Stoga je i jedna od važnih aktivnosti akcionog plana uvođenje redovnih sastanaka sa direktorima/predstavnicima državnih ustanova kulture prema utvrđenoj dinamici (tromjesečno, polugodišnje ili godišnje. Na ovim sastancima bi se prezentirali izvještaji, iznosili problemi i izazovi sa kojima se suočavaju ustanove, predlagala rješenja, sagledavale potrebe iz više perspektiva, i pravili zajednički planovi rješavanja. Na ovaj način bi predstavnici ustanova uviđali prioritetne situacije i opravdanost hitne reakcije iako nije riječ o njihovoj ustanovi. Sve to bi doprinijelo transparentnijem upravljanju u kulturi. Iz ovog mehanizma proisteći će i participativni model donošenja mjera kulturne politike. Pored toga, da bi mjere kulturne politike bile bazirane na činjenicama, neophodno je da se u saradnji s Monstat-om razvije sistem godišnjeg prikupljanja podataka koji ukazuju ne samo na trenutno stanje, nego i na rezultate i ishode rada. Podaci bi obuhvatili budžete, broj zaposlenih, broj programa, broj publike, visinu prihoda, podatke o prostoru, broj prodatih ulaznica, ali i sve druge podatke koji se pokažu kao relevantni. Pored ove, neophodno je razviti i jedinstvenu platformu svih aktera u kulturi s informacijama o programima, potrebama za gostovanjima, ponudama programa za izvođenje u drugim prostorima, a koja bi služila i kao platforma za partnersku saradnju na izradi projekata.

Neophodno je na nivou Ministarstva kulture obaviti mapiranje svih relevantnih učesnika u kulturi i kontinuirano pratiti i ažurirati podatke o njihovoj strukturi, planovima i programima, stepenu realizacije projekata.

Aktivnosti za realizaciju:

* Uvođenje sistema redovnih (individualnih i zajedničkih) konsultacija sa direktorima (delegiranim predstavnicima) državnih ustanova kulture na tromjesečnom ili šestomjesečnom nivou na temu glavnih izazova, problema i planova u radu i kulturi
* Uvođenje participativnih modela u donošenje mjera kulturne politike – konsultacije sa svim relevantnim stranama u procesima
* Izrada jedinstvene platforme svih aktera u kulturi s informacijama o programima, potrebama za gostovanjima, ponudama programa za izvođenje u drugim prostorima, koja bi služila i kao platforma za partnersku saradnju na izradi projekata za realizaciju kroz državni i međunarodni sistem finansiranja
* Izrada informacionog sistema za praćenje rada ustanova kulture i trendova na kulturnoj sceni Crne Gore (brojnost publike, veličina prostora, sala, broj programa, budžeti, ulaganja i drugi podaci specijalizovano po tipu ustanova)

#### **Operativni cilj 1.3: Unapređenje sistema i ulaganja u zaštitu kulturne baštine**

***Mjera 1.3.1: Unapređenje sistema zaštite kulturne baštine***

Unapređenje sistema zaštite je mjera koja se odnosi na jačanje institucionalnnog i zakonodavnog okvira koji će omogućiti stavaranje savremenih uslova u ovoj oblasti. U prethodnom Nacionalnom programu razvoja kulture planirano je donošenje strateškog dokumenta u oblasti zaštite kulturnih dobara, ali ta aktivnost, iako su bili angažovani i UNESCO eksperti, zbog pandemijskih uslova nije realizovana. Takođe, neophodna je jedinstvena lista prioritetnih intervencija pokretnih kulturnih dobara, utvrđenim prioritetima za preduzimanje mjera zaštite.

Aktivnosti za realizaciju:

* Izrada strateškog dokumenta o zaštiti i upravljanju kulturnom baštinom
* Završetak izrade digitalnog registra kulturnih dobara
* Integralna zaštita kulturnih dobara – Izrada studija zaštite kulturnih dobara za potrebe planskih dokumenata
* Revizija postojećih menadžment planova
* Izrada Planova upravljanja za kulturna dobra od posebnog značaja
* Kreiranje Liste prioriteta nepokretnih kulturnih dobara u najvećem riziku od propadanja koji zahtijevaju hitnu sanaciju (objekti javnih ustanova, fortifikacioni, sakralni, memorijalni, infrastrukturni i drugi objekti…)
* Izrada planova sanacije za najugroženija nepokretna kulturna dobra

***Mjera 1.3.2: Sprovođenje mjera zaštite kulturnih dobara i promocije značaja baštine za društvo***

Nakon obezbjeđivanja sistemskih okvira otpočele bi aktivnosti sprovođenja konkretnih mjera na unapređenju zaštite i očuvanja kulturne baštine. Veoma značajan projekat zaštite i promocije filmskog stvaralaštva i domaće kinematografije je program Crnogorske kinoteke „Kinoteka u svakom gradu“ koji je finansijski održiv jer gradovi plaćaju uslugu prikazivanja filmova iz fondova Kinoteke. Ideja je da se program unaprijedi u „Kinoteka u svakoj školi“ koji će takođe biti održiv, jer će škole za realizaciju program izdvajati godišnja sredstva, a filmovi će se prikazivati u školskim prostorima. Za oba projekta potrebna je veća podrška Ministarstva kulture i medije, odnosno Ministarstva prosvjete.

Aktivnosti za realizaciju:

* Sprovođenje konzervatorskih mjera na nepokrekretnim kulturnim dobrima u skladu s Listom prioriteta u najvećem riziku od propadanja koji zahtijevaju hitan konzervatorski tretman
* Sprovođenje konzervatorskih mjera na pokrekretnim kulturnim u skladu sa Listom prioriteta u najvećem riziku od propadanja koji zahtijevaju hitan konzervatorski tretman
* Pokrenuti postupak utvrđivanja kulturne vrijednosti rukopisnih i štampanih primjeraka knjiga, novina i časopisa od izuzetnog značaja za kulturu Crne Gore, izradu elaborata, istraživačkih nalaza, donošenja rješenja o kulturnoj vrijednosti i upisa u Registar kulturnih dobara
* Unapređenje finansijske podrške kroz Program zaštite i očuvanja kulturnih dobara
* Unapređenje liste elemenata nematerijalne kulturne baštine
* Realizacija programa Kinoteke u obrazovnim ustanovama u cilju promocije i zaštite filmske tradicije
* Obezbjeđivanje opreme za kreiranje digitalnih baza podataka i digitalizaciju građe u svrhu njenog očuvanja
* Priprema programa promocije kulturne baštine svih regija Crne Gore s akcionim planom putem medija i TV kanala, s posebnim osvrtom na kulturnu baštinu vjerskih zajednica i manjinskih naroda – materijalnu i nematerijalnu
* Ekonomska valorizacija kulturnih dobara – priprema liste kulturnih dobara koja mogu biti predmet koncesije, s programom davanja koncesije
* Izrada nominacionih dosjea za upis kulturnih dobara na UNESCO Listu (kulturna dobra koja su na tentativnoj listi)
* Organizovanje radionica i edukativnih promocija kulturne baštine za mlađu popuaciju – školski uzrast
* Revizija izdatih konzervatorskih i istraživačkih licenci

#### **Operativni cilj 1.4: Unapređenje sistema i ulaganja u savremenu produkciju**

***Mjera 1.4.1: Podsticanje razvoja kulturno-umjetničkog stvaralaštva***

Savremeno stvaralaštvo je drugo najznačajnije polje djelovanja u kulturi pa je neophodno pomoći njegov razvoj kroz finansijsku i drugu vrstu podrške. Problem nedovoljnog budžeta za kinematografske projekte iznijet je detaljnije u analizi institucionalnog okvira, ali se u konačnom najviše apostrofiraju nedovoljna sredstva koja se slivaju u Filmski fond. Zbog toga je razvoju filma potreba pomoć iz državnog budžeta, uz unapređenje modela prikupljanja sredstava, ne samo od emitera i distributera, već i od „striming“ servisa i drugih relevantnih aktera u filmskoj industriji. Nacionalni teatri istakli su nedovoljno razvijenu pozorišnu scenu u Crnoj Gori, zbog čega se stvara utisak centralizovanosti pozorišne produkcije. Upravo je to razlog zašto Ministarstvo kulture i medija treba da pokrene program gostovanja postojećih pozorišta u sredinama gdje nedostaju takvi sadržaji. U partnerstvu s lokalnim samoupravama u domenu finansiranja ovih aktivnosti, zbog postojanja realnih troškova prevoza i izvođenja, najbolje je da ovaj program administrira Ministarstvo, a da se kasnije, kada postane redovna praksa, Ministarstvo povuče iz organizacije. Veoma važna aktivnost je njegovanje kreativnih potencijala kod djece i mladih, jer se tako formiraju kako budući stvaraoci u kulturi, tako i buduća publika na programima. U narednom periodu u tu svrhu treba pokrenuti programsku liniju u okviru redovnog Konkursa za sufinansiranje programa i projekata od značaja za ostvarivanje javnog interesa u oblasti kulturno-umjetničkog stvaralaštva koja će se odnositi na sve oblasti kulturno-umjetničkog stvaralaštva (likovnu, literarnu, pozorišnu, filmsku, multimedijalnu…) koja bi bila namijenjena djeci i mladima u okviru koje bi razvijali svoje kreativne kapacitete na određene teme od značaja za crnogorski identitet i kulturu.

Aktivnosti za realizaciju:

* Povećanje sredstava za finansiranje kinematografskih projekata kroz konkurse Filmskog centra Crne Gore i CG Kinoteke
* Pokretanje programa finansiranja gostovanja pozorišnih predstava nacionalnih i gradskih pozorišta u opštinama koje nemaju pozorišnu scenu / redovni repertoar
* Unapređenje bioskopske mreže u Crnoj Gori za filmske projekcije u zatvorenim prostorima i na otvorenom
* Pružanje podrške crnogorskom književnom stvaralaštvu i izdavaštvu kroz organizovanje otkupa knjiga za potrebe biblioteka
* Pružanje podrške crnogorskim umjetnicima kroz otkup umjetničkih djela za potrebe javnih prostora, muzejskih fondova, protokoloralnih poklona i opremanja reprezentativnih turističkih objekata
* Pokretanje Nacionalnog konkursa kreativnog stvaralaštva u različitim oblastima kulture za učenike osnovnih i srednjih škola
* Pokretanje programskih linija u okviru redovnog godišnjeg konkursa kulturno-umjetničkog stvaralaštva u različitim oblastima kulture za učenike osnovnih i srednjih škola
* Pokretanje konkursa za podršku i podsticanje književnog stvaralaštva autora, isključivo za individualne prijave autora (fizička lica)

***Mjera 1.4.2: Podsticanje razvoja kreativnih industrija***

Jedan od osnovnih fokusa kulturne politike Crne Gore u prethodnih nekoliko godina bilo je unapređenje sektora kreativnih industrija kao oblasti sa značajnim potencijalom za generisanje ekonomske dobiti i stvaranje uslova za održivi razvoj u oblasti kulture. U tom konktekstu, u periodu od 2018. do 2022. godine, podržan je veliki broj projekata iz oblasti arhitekture, grafičkog i industrijskog dizajna, muzike i performansa, izdavaštva, zanata, savremenog likovnog i primijenjenog stvaralaštva, modnog dizajna i dizajna tekstila. Dodatno, podržani su i projekti iz oblasti razvoja ICT sektora, s posebnim akcentom na sektor razvoja video igara kao savremenog kreativnog izraza s osobitim ekonomski održivim kapacitetom.

Podrškom projektima iz oblasti kreativnih industrija, pruža se podrška kreativnim pojedincima i firmama, da svoj kreativni i preduzetnički potencijal usmjere na održiv način i ekonomski valorizuju svoj rad u različitim oblastima.

Koncept kreativnih habova koji je uspostavljen u prethodnom periodu ima za cilj povezivanje kreativaca i umjetnika iz različitih oblasti i zajedničko stvaranje proizvoda koji su multidisciplinarni i imaju konkretnu primjenu. U tom kontekstu su ovi infrastrukturni potencijali koje je Crna Gora stvorila u prethodnih nekoliko godina, između ostalog kreirani da povežu umjetnički i ekonomski sektor. Do sada su otvorena tri haba, a u planu je ostvarivanje kontinuiteta u toj aktivnosti. Habovi mogu služiti realizaciji rezidencijalnih programa, lokalnih i nezavisnih inicijativa, ali ti programi se ne smiju ograničiti samo na habove, već se moraju razvijati u organizaciji javnih ustanova kulture, nevladinih organizacija, lokalnih samouprava. Značaj kreativnih prostora se čita i kroz uticaj na lokalnu zajednicu, podršku u ostvarivanju njenih kulturnih i socijalnih potreba. Zbog svega navedenog, stvaranje infrastrukturnih uslova za razvoj kreativnih habova valorizacijom objekata kulturne baštine i njihovim novim i održivim funkcijama će i u narednom periodu biti fokus kulturne politike.

Kreativni habovi koji su već osnovani i oni koji će biti uspostavljeni u narednom periodu mogu biti dodatna vrijednost u pozicioniranju Crne Gore kao idealne destinacije za digitalne nomade, u skladu sa Programom za privlačenje digitalnih nomada u Crnoj Gori do 2025. godine, koji je Vlada Crne Gore usvojila u decembru 2021. godine. Prisustvo digitalnih nomada u prostorima kreativnih habova koji imaju uslove za njihov boravak, rad i umrežavanje, pozitivno bi uticalo na sektor turizma i ekonomije, a doprinijelo bi i samoodrživosti kreativnih habova.

Umrežavanje umjetnika i preduzetnika u kulturi je način na koji se obezbjeđuje razvoj u oblasti kulture i doprinosi stvaranju uslova za veću finansijsku nezavisnost sektora. Namjera je da umjetnici i preduzetnici koji se bave kreativnim industrijama u kontinuitetu nadograđuju svoje kapacitete i u konačnom dostignu samoodrživost i generišu značajniji prihod od njihovih projekata i biznisa. Razmatrajući pitanje generisanja dobiti kroz razvoj KI, a u odnosu na stepen razvoja kulture, ekonomskih odnosa i specifičnost našeg tržišta, dolazimo do zaključka da benefit treba normirati kroz drugačiji sistem vrijednosti. Postavljanje cilja kroz ultimativno generisanje prihoda u KI, još uvijek ne donosi povoljan rezultat, dakle, ciljeve treba diversifikovati i vrednovati postizanjem društvene dobiti.

Država Crna Gora jasno je pokazala opredijeljenost za razvoj kreativnih industrija, kako pokretanjem konkursa u ovoj oblasti od strane Ministarstva kulture i medija, tako i ulaganjem u razvoj kreativnih habova kroz projekte saradnje i partnerstva s nacionalnim i međunarodnim akterima. Dalji koraci su svakako uspostavljanje i generisanje optimalnog modela funkcionisanja habova kroz komunikaciju s primjerima dobre prakse u svijetu, ali i našim specifičnim potrebama.

Osnaživanje ekonomske uloge kulturne baštine kroz savremenu prezentaciju je neophodno za ostvarivanje proaktivne uloge nepokretne i pokretne kulturne baštine i eksponiranje njenog značaja u skladu s njenim savremenim tumačenjem. Upotrebom savremenih digitalnih alata treba da obezbijedimo kvalitetniji uvid i generišemo uzbudljivo iskustvo, kada je u pitanju kulturno nasljeđe koje Crna Gora ima, i time obezbijediti njegovu značajniju identitetsku i ekonomsku dimenziju. Takođe, kreativne industrije su moćan alat kada su u pitanju savremene edukativne prakse usmjerene ka djeci i mladima. Sve prisutnija digitalna transformacija edukativnog procesa, nažalost skopčana s padom opšteg obrazovanja, zahtijeva novi pristup u promovisanju kulture, razvoju publike i opšteg znanja. Sektor kreativnih industrija je pozvan da svojim interaktivnim produkcijskim odgovorima, prvenstveno iz oblasti gejminga, 3D mapinga i VR praksi, aktivno učestvuje u podizanju kvaliteta obrazovanja i informisanosti mladih.

Aktivnosti za realizaciju:

* Jačanje umjetničkih rezidencijalnih programa kroz aktivnosti novoosnovane ustanove za evropske kulturne prakse i saradnju i stvaranje međunarodnih i lokalnih mreža kreativnih habova i javnih ustanova kulture (likovni, filmski, multimedijalni, literarni i drugo)
* Formiranje, infrastrukturno opremanje i programsko profilisanje kreativnih habova Jusovača u Podgorici, Cerovo u Bijelom Polju i Španjola u Herceg Novom
* Uspostavljanje projekta „Baština kao pokretač razvoja“ u saradnji s Ministarstvom ekonomskog razvoja i turizma, Ministarstvom nauke i tehnološkog razvoja i Ministarstvom ekologije, prostornog planiranja i urbanizma
* Disperzovanje uloge kulturnih i kreativnih industrija kroz uspostavljanje saradnje sa drugim ministarstavima na zajedničkom finansiranju kompatibilnih projekata na konkursima
* Povećanje sredstava namijenjenih konkursu za sufinansiranje projekata i programa iz oblasti kreativnih industrijaza za najmanje 20%
* Povezivanje kreativnih prostora u Crnoj Gori sa sličnim prostorima u drugim zemljama u cilju prenošenja dobrih praksi; Pristupanje Kreativnog haba u Kotoru evropskoj mreži – Trans Europe Halles i ECHN
* Kontinuirana prezentacija proizvoda kreativnih industrija kroz godišnju nacionalnu konferenciju, međunarodne promocije, nagrade u oblasti dizajna, nagrade umjetnicima i preduzetnicima, u cilju stvaranja savremenog imidža Crne Gore
* Realizacija edukativnog projekta „Digitalna kultura“ u saradnji s Ministarstvom prosvjete
* Kontinuirano praćenje i mapiranje aktera kreativnog sektora, statističko praćenje udjela sektora kreativnih industrija u ukupnom BDP-u
* Podsticaj razvoju programa kreativnog preduzetništva
* Sprovođenje kapitalnih projekata u oblasti kulture u skladu s Jedinstvenom listom prioritetnih infrastrukturnih projekata

## **Strateški cilj 2: Kreirati ambijent za razvoj kulturnih i kreativnih inicijativa, publike i saradnje**

Drugi strateški cilj obuhvata mjere i aktivnosti širenja kulturnog djelovanja van institucionalnog okvira ka drugim javnostima i poljima saradnje.

#### **Operativni cilj 2.1: Razvoj publike, kulturnih potreba i navika građana Crne Gore**

***Mjera 2.1.1: Evidencija i upoznavanje kulturnih potreba i navika građana Crne Gore***

U Crnoj Gori do sada nije rađeno sveobuhvatno, sistemsko istraživanje kulturnih potreba i navika građana Crne Gore. Ovaj način upoznavanja kulturnih praksi veoma je značajan za usmjeravanje mjera kulturne politike i oblikovanje aktivnosti ustanova i organizacija u kulturi. Istraživanjem se obuhvataju okviri za djelovanje i nove aktivnosti, a redovnim praćenjem brojnosti publike na različitim vrstama programa, utvrđuju tendencije i kretanja publike. Na taj način se mapiraju i „slabe tačke“ kulturne praske organizatora programa. Širenje publike nije moguće bez otvaranja ka novim ciljnim grupama, omogućavajući im uslove da uživaju u sadržajima. Zbog toga je neophodna izrada studije o trenutnom stanju i potrebama ustanova da obezbijede pristupačnost svojim programima.

Aktivnosti za realizaciju:

* Uvođenje sistema kontinuiranog praćenja brojnosti publike na programima ustanova kulture i festivalske publike
* Sprovođenje istraživanja kulturnih potreba i navika građana Crne Gore na svakih pet godina
* Uvođenje prakse istraživanja publike od strane ustanova i organizacija u kulturi (upitnici, fokus grupe, intervjui…)
* Izrada studije o stanju i prilagođenosti ustanova kulture i drugih prostora koji se koriste u svrhu kulture za osobe s invaliditetom (za različite vrste invaliditeta: korisnike invalidskih kolica, osobe s oštećenjem vida, osobe s oštećenjem sluha, osobe s razvojnim problemima)
* Elektronska evidencija broja posjetilaca u ustanovama kulture

***Mjera 2.1.2: Razvoj publike u kulturi Crne Gore***

Razvoj publike, s jedne strane, doprinosi povećanju broja posjetilaca na događajima i programima iz oblasti kulture, kao i eventualnim značajnijim komercijalnim rezultatima, a s druge, budući da kultura posjeduje dubok kohezivni karakter i polemički potencijal, utiče na pravilan razvoj demokratskog društva i stvaranje tzv. „građana budućnosti“.

Razvoj publike u velikoj mjeri podrazumijeva okretanje djeci i mladima kao velikom inkubatoru budućih posjetilaca kulturnih programa. Preduslov za to je uspostavljanje veza između ustanova kulture i obrazovanja. Takođe, u skladu sa savremenim tendencijama, ali i generacijskim razlikama, neophodno je formiranje posebnog kanala komunikacije sa mladima. Osobe u trećem dobu često su zapostavljene u programima ustanova, zbog čega ih je neophodno prepoznati kao posebnu ciljnu grupu i uložiti dodatne napore u animaciju ove grupe stanovnika. Konačno, kultura ne može opstati na visokom nivou bez razvoja kritičke svijesti. Ideja ovog Nacionalnog programa je da se otvori jedinstveni prostor za razvoj kritičke misli i evaluaciju programa od strane njene publike. Forum publike podrazumijeva najrazličitije modele, od anketiranja, organizovanja javnih dijaloga, otvaranja digitalne platforme za izražavanje mišljenja, susrete umjetnika i publike.

Aktivnosti za realizaciju:

* Pokretanje Nacionalnog programa umjetničkog i kulturnog obrazovanja od strane nadležnih ministarstava za sistemsko povezivanje ustanova kulture i obrazovanja na nivou opština i nacionalnom nivou kroz protokole o saradnji u kojima su škole u obavezi da posjete ustanove kulture, a ustanove kulture da kreiraju programe koji odgovaraju nastavnom planu i programu
* Organizacija posjeta zaposlenih u ustanovama kulture školama s predavanjima usklađenim s nastavnim planom i programom „Kultura na času“ (kustosa, arhiviste, glumca, reditelja, slikara, bibliotekara, arheologa, konzervatora i restauratora …) u okviru Nacionalnog programa umjetničkog i kulturnog obrazovanja
* Podsticanje ustanova kulture da razvijaju programe i djelatnosti za unapređenje prodaje, uz značajan fokus na animiranju potencijalne publike
* Pokretanje kanala komunikacije za promociju kulture namijenjenog mladima koji bi vodili mladi – digitalni portal, You Tube kanal ili neki drugi format
* Obezbjeđivanje pristupačnosti osobama s invaliditetom ustanovama kulture (postavljanje rampi, rukohvata, taktilnih staza, liftova…) u skladu s urađenom studijom
* Prilagođavanje programa osobama s invaliditetom (titlovanje domaćih filmskih i audiovizuelnih sadržaja, pozorišnih predstava, obezbjeđivanje audio deskripcije predstava i filmova, organizacija taktilnih izložbi…)
* Organizacija programa obuke edukatora različitih profila za razne oblasti kulture i umjetnosti
* Sprovesti diversifikaciju publike u ustanovama kulture, kroz organizovanje programa za stare u ustanovama kulture (radionice, predavanja, susreti…) samostalno ili u saradnji sa drugim akterima: nevladinim organizacijama, ustanovama socijalne zaštite
* Realizovanje programa u skladu s potrebama etničkih zajednica koje žive na određenoj teritoriji i u saradnji s udruženjima koji njeguju identitet etničkih zajednica
* Razvoj Foruma publike – digitalne platforme za dijalog i kulturnu kritiku uz povremene susrete uživo (konferencija publike u kulturi i sl.)
* Razvoj publike označiti kao jedan od prioriteta u osmišljavanju i sprovođenju programa koji se finanisiraju kroz konkurse

#### **Operativni cilj 2.2: Unapređenje saradnje i ambijenta rada vaninstitucionalnih aktera u kulturi**

Vaninstitucionalnih aktera u kulturi obuhvataju: NVO, privatni sektor i pojedince, odnosno umjetnike i stručnjake u kulturi.

***Mjera 2.2.1: Reorganizacija konkursa i konkursne procedure***

Jedna od najvećih kritika rada Ministarstva kulture i medija upućena je u segmentu organizacije konkursa. Samo neke od preporuka u toku konsultacija bile su: pojednostavljivanje prijave na konkurs i omogućavanje elektronskih aplikacija, uvećanje sredstava po projektu zbog rasta troškova, generalno uvećanje budžeta namijenjenog za konkurse, i detaljna evaluacija podržanih projekata i njihovih rezultata, kao mjera vrednovanja aktivnih organizacija koje produkuju visoko kvalitetne sadržaje.

Aktivnosti za realizaciju:

* Podjela konkursa za nevladine organizacije na više konkursnih linija u skladu sa sektorskim analizama
* Kreiranje elektronskog sistema prijave na konkurse Ministarstva kulture i medija uz uspostavljanje javno dostupne baze podataka o realizovanim projektima
* Povećanje finansijske podrške projektima na konkursima za najmanje 20% godišnje
* Unapređenje sistema kvalitativne i kvantitativne evaluacije projekata podržanih na konkursu

***Mjera 2.2.2: Unapređenje statusa strukovnih organizacija u kulturi***

Glavna preporuka strukovnih organizacija, ali i kulturno-umjetničkih društava bila je upućena na član 53 Zakona o kulturi i formiranje reprezentativnih udruženja po modelu susjednih zemalja. Reprezentativna udruženja bi vršila povjerene poslove za Ministarstvo kulture i medija i time olakšala i njegovo funkcionisanje. U domenu povjerenih poslova, u konsultacijama su se pominjale aktivnosti formiranja arhive, administriranja procesa dodjeljivanja statusa samostalnih umjetnika i stručnjaka, kao i statusa istaknutog kulturnog stvaraoca i registara u ovom domenu, sprovođenja sektorskih analiza.

Aktivnosti za realizaciju:

* Uvođenje sistema reprezentativnih udruženja u kulturi po modelu vršenja povjerenih poslova za potrebe Ministarstva kulture i medija (vođenje arhive, registra samostalnih umjetnika i stručnjaka u kulturi i drugih aktivnosti)
* Imenovanje reprezentativnog udruženja iz redova kulturno-umjetničkih društava koji će koordinirati promociju i snaženje nematerijalne baštine u sferi tradicionalne igre i muzike, kao i postavljati standarde i strateške pravce u ovoj sferi kulture
* Uvođenje modela godišnjeg finansiranja reprezentativnih udruženja u kulturi za godišnji plan rada i povjerene poslove
* Uvođenje sistema evaluacije rada reprezentativnih udruženja sa ciljem obnavljanja saradnje kroz vršenje povjerenih poslova
* Unapređenje funkcionalnosti reprezentativnih udruženja kroz podsticanje saradnje sa srodnim institucijama

***Mjera 2.2.3: Unapređenje sistema vrednovanja i evidencija nezavisnog sektora u kulturi***

Jedna od važnih preporuka nezavisnog sektora je sprovođenje evaluacije, ne samo projekata po konkursima, nego i evaluacije rada udruženja i glavnih festivala u Crnoj Gori. Rezultat redovne evaluacije bilo bi formiranje registra nevladinih organizacija u kulturi koja bi podrazumijevala kategorizaciju onih najaktivnijih, afirmisanih, i visoko vrednovanih od strane publike.

Aktivnosti za realizaciju:

* Vođenje jedinstvenog registra samostalnih umjetnika i stručnjaka u kulturi s neophodnim podacima o statusu
* Revizija Uredbe o kriterijumima i načinu dodjeljivanja statusa istaknuti kulturni stvaralac radi unapređenja sistema dodjele statusa u domenu priznavanja međunarodnih nagrada u različitim oblastima kulture i uvođenja nacionalnih nagrada u pojedinim oblastima kulture, kao i uključivanja drugih kulturnih poslenika (jer nikad nije ostvario ovo pravo ni jedan stručnjak iz kulturne baštine)
* Analiza Uredbe o kriterijumima za određivanje manifestacija i festivala od posebnog značaja za kulturu Crne Gore iz 2008. godine i njene usklađenosti sa sadašnjim tendencijama
* Evaluacija manifestacija i festivala generalno, kao i onih od posebnog značaja za kulturu Crne Gore i ažuriranje postojeće liste festivala od nacionalnog značaja
* Formiranje posebnog registra nevladinih organizacija u kulturi s podacima u vezi s njihovom aktivnošću
* Formiranje baze podataka (repozitorijuma/registra) relevantnih aktera u kulturi iz korupusa kredibilnih međunarodnih i domaćih nevladinih organizacija u kulturi
* Podrška ICT sektoru kroz posebnu konkursnu liniju u okviru podrške za razvoj sektora kreativnih industrija

***Mjera 2.2.4: Unapređenje komunikacije i kooperacije sa nezavisnom scenom u kulturi***

Slično akterima institucionalnog sektora, i akteri nezavisne scene veliku kritiku uputili su „nedostupnosti i nedodirljivosti“ Ministarstva kulture i medija. Stoga je ideja da se u narednom periodu organizuju, pored redovnih sastanaka sa predstavnicima državnih ustanova kulture, povremenih susreta predstavnika državnih i lokalnih ustanova, redovni javni dijalozi sa predstavnicima nezavisne scene. Tokom konsultacija predloženo je i imenovanje osobe za kontakt s nevladinim organizacijama u Ministarstvu kulture i medija.

Aktivnosti za realizaciju:

* Razvoj sistema redovne komunikacije sa organizacijama civilnog i privatnog sektora u kulturi kroz pokretanje godišnjih susreta/seminara/dijaloga/okruglih stolova sa nevladinim i organizacijama u kulturi na aktuelne teme
* Redovne konsultacije sa predstavnicima reprezentativnih udruženja prilikom donošenja mjera kulturne politike i aktivnosti Ministarstva koje su od značaja sa strukovna udruženja
* Iniciranje veće saradnje javnog, privatnog i civilnog sektora na projektima kroz kriterijume vrednovanja na konkursima
* Iniciranje unutarsektorske saradnje kroz stimulativne mjere za osnivanje mreža i konzorcijuma nevladinih organizacija

#### **Operativni cilj 2.3: Unapređenje saradnje sa drugim resorima**

***Mjera 2.3.1: Unapređenje saradnje s resorima obrazovanja i naučno-istraživačke djelatnosti***

Tokom fokus grupa sa svim akterima pomenuta su brojna deficitarna zanimanja u kulturi, zbog čega je neophodno u saradnji s Ministarstvom prosvjete pokrenuti studijske programe za deficitarne profile u ustanovama kulture, gdje god se to pokaže opravdanim. U oblastima u kojima to nije opravdano, treba razmotriti sistem stipendiranja kadra u drugim državama uz zahtjev da određeno vrijeme obučeni kadar mora svojim radom doprinositi razvoju ustanova u Crnoj Gori. Javne politike bazirane na činjenicama su osnovna ideja svjetskih kretanja u formiranju regulatornih okvira djelovanja društvenih sistema. Zbog toga je neophodno obezbijediti naučnu potporu donošenju važnih mjera kulturne politike u saradnji s naučnim institutima.

Aktivnosti za realizaciju:

* Iniciranje uvođenja studijskih programa za deficitarna zanimanja i programa specifičnih za kulturu u visokoškolske ustanove (na osnovu analize kadrovskih potreba)
* Razvoj edukativnih programa – seminara, kurseva za prenošenja znanja i vještina između aktera javnog, civilnog i privatnog sektora u kulturi
* Uspostavljanje sistema stipendiranja obrazovanja budućeg stručnog kadra u kulturi, revidiranje/kreiranje pravilnika i kriterijuma
* Razvoj istraživačkih i stručno-naučnih studija na relevantne teme za kulturu
* Unapređenje saradnje sa Centrom za stručno obrazovanje za deficitarna zanatska i stručno-tehnička zanimanja u kulturi (šminkeri, vlasuljari, preparatori, švenkeri, prvog pomoćnici kamere, asistenti režije, rasvjetljivači, tonci...)
* Programi cjeloživotnog obrazovanja (RTCG nakon odjave programa)

***Mjera 2.3.2: Unapređenje saradnje s resorom ekonomskog razvoja i turizma***

Turizam je najvažnija privredna grada u Crnoj Gori, ali isto tako i polje za bolje pozicioniranje kulture, njene prezentacije i razvoja. Kroz saradnju sa turizmom, kultura nužno unapređuje svoju ekonomsku dimenziju, koja se dalje može iskoristiti za razvoj zahtjevnijih programa i inicijativa. Za potrebe turističke promocije digitalni alati prezentacije su takođe nešto što resor kulture može uspješno primijeniti, a sada je zapostavljen.

U cilju promocije crnogorske savremene umjetnosti i podrške crnogorskim umjetnicima, neophodno je uspostaviti mehanizam za obavezan otkup umjetničkih djela za turističke objekte visoke kategorije.

Aktivnosti za realizaciju:

* Razvoj kulturno-turističkih proizvoda i ponude u saradnji s nacionalnim i lokalnim turističkim organizacijama
* Razvoj kulturnih programa prilagođenih stranim turistima u ljetnjim mjesecima (titlovanje predstava, domaćih filmova, razvoj eksperimentalnog pozorišta – pantomima, učešće bez teksta i slično)
* Povezivanje kulturnih i ekoloških elemenata u turističkim tokovima, kroz izradu i plasman kulturnih proizvoda, suvenira, prezentacija kulture i kulturne baštine i sl.
* Ustanovljavanje obaveznog otkupa umjetničkih djela za potrebe opremanja reprezentativnih turističkih objekata
* Promocija kulturne baštine kao potencijala u turističke svrhe, saradnja sa nacionalnom i lokalnim turističkim organizacijama

#### **Operativni cilj 2.4: Unapređenje međunarodne saradnje i procesa evropskih integracija u oblasti kulture**

***Mjera 2.4.1: Jačanje kulturne saradnje u okviru međunarodnih programa i inicijativa i osnaživanje procesa evropskih integracija u kulturi***

Ključni siže ovog poglavlja se nalazi u saopštenju Evropske komisije o Novoj evropskoj agendi za oblast kulture:

*U globalizovanom svijetu uveden je strukturni dijalog sa sektorom za kulturu i otvoreni metod saradnje, kako bi se postigla tri zajednička skupa ciljeva: kulturološka raznolikost i interkulturalni dijalog; kultura kao katalizator za kreativnost; i kultura kao ključna komponenta u međunarodnim odnosima.*

Multilateralna saradnja predstavlja kulturnu saradnju između država članica međunarodnih organizacija, koja podrazumijeva uvođenje međunarodnih standarda i opšteprihvaćenih normi i principa koji doprinose opštem dobru. U sljedećem periodu je neophodno intenzivirati aktivnosti na praćenju prioriteta krovnih strateških dokumenata Evropske unije za oblast kulture i dalju integraciju crnogorskog sektora u međunarodne tokove. Imajući u vidu promjene koje se dešavaju na institucionalnom nivou i u praksi implementacije kulturne politike, neophodno je ustanoviti novu, obuhvatniju produkcionu ustanovu koja bi se bavila aktivnostima koje za cilj imaju intenziviranje međunarodne saradnje i unapređenje sektora kreativnih industrija kao generatora ekonomskog razvoja razvijenih država u Evropi i svijetu.

Novonastala institucija bi sublimirala aktivnosti na razvoju kreativnih industrija, preuzela ključnu ulogu u upravljanju postojećim kreativnim habovima, kreirala ambijent za nastajanje novih habova i bavila se razvojem njihovih programskih aktivnosti i međunarodnog umrežavanja.

Učešće kulturnih aktera, institucija i organizacija civilnog društva u dostupnim međunarodnim programima i inicijativama biće od ključne važnosti za finansijsko i profesionalno osnaživanje sektora kulture, zbog čega će se raditi na podizanju njihovih kapaciteta za apliciranje i implementaciju međunarodnih projekata. Pored toga, radiće se na dodatnim aktivnostima u okviru međunarodnih organizacija čija je Crna Gora članica, posebno UNESCO i Savjet Evrope i unapređenju multisektorske saradnje u ovom kontekstu. Veliki uspjeh koji je do sada ostvaren u aplikaciji opština Budva, Tivat, Herceg Novi i Kotor za Evropsku prijestonicu kulture sa projektom „Budva Boka 2028“ koju treba podržati i značajnim državnim sredstvima.

Aktivnosti za realizaciju:

* Osnivanje ustanove za Evropske kulturne prakse i saradnju (KreaKtiva) u skladu sa važećim zakonodavstvom i potrebama sektora kulture, čiji bi osnivač bila država
* Izgradnja kapaciteta aktera u kulturi za učešće u otvorenim pozivima međunarodnih programa i inicijativa čija je Crna Gora članica
* Učešće u programima UNESCO-a kroz sprovođenje konvencija koje je Crna Gora ratifikovala i usvojila, sagledavanje mogućnosti ratifikacije konvencija, sporazuma i preporuka međunarodnih organizacija koje još uvijek nijesu ratifikovane
* Promocija materijalne i nematerijalne kulturne baštine na međunarodnom nivou
* Saradnja sa Savjetom Evrope kroz učešće u programima Eurimaž, Parcijalni prošireni sporazum o kulturnim rutama, Dani evropske baštine, sprovođenje potvrđenih konvencija i usvajanje onih od značaja za Crnu Goru koje još nijesu ratifikovane
* Podrška programskom i infrastrukturnom segmentu projekta Budva Boka Evropska prijestonica kulture 2028.
* Učešće u regionalnim programima saradnje, inicijativama i mrežama
* Podrška međunarodnim gostovanjima i prezentaciji crnogorske kulture u inostranstvu
* Podrška nezavisnim akterima u polju međunarodne saradnje
* Jačanje i razvoj projekata kulturne diplomatije
* Obilježavanje međunarodno značajnih jubileja u oblasti kulture (Dan knjige, Dan i noć muzeja, Međunarodni dan spomenika i spomeničkih cjelina, itd.)

***Mjera 2.4.2: Jačanje bilateralne saradnje u oblasti kulture***

U cilju intenziviranja saradnje na institucionalnom nivou i pospješivanja zajedničkih aktivnosti sa srodnim ustanovama i organima iz druge države, treba jačati bilateralnu saradnju u oblasti kulture potpisivanjem sporazuma i programa o saradnji. Ovakav vid saradnje je važan kao okvir za institucionalno djelovanje ustanova kulture i u praksi obično sadrži konkretne aktivnosti na razmjeni programa i sadržaja između uključenih institucija.

Aktivnosti za realizaciju:

* Iniciranje bilateralnih sporazuma i programa u oblasti kulture sa drugim zemljama
* Pokretanje zajedničkih inicijativa i realizacija konkretnih projekata sa kojima Crna Gora dijeli interes u oblasti kulture

# **OPIS AKTIVNOSTI NADLEŽNIH ORGANA I TIJELA ZA PRAĆENJE SPROVOĐENJA STRATEGIJE**

Ministarstvo kulture i medija, kao ključni akter u kreiranju i sprovođenju kulturne politike, nadležno je i za praćenje sprovođenja Nacionalnog programa razvoja kulture 2023–2027. Pored Ministarstva, tijelo koje će pratiti sprovođenje ovog strateškog dokumenta biće i Nacionalni savjet za kulturu, budući da, u skladu sa Zakonom o kulturi, Savjet obrazuje Vlada za praćenje stanja u pojedinim oblastima i djelatnostima kulture i predlaganje mjera unapređenja i razvoja kulture.

Pravilnikom o unutrašnjoj organizaciji i sistematizaciji Ministarstva kulture i medija, utvrđenim 23. juna 2022. godine, osnovana je posebna organizaciona jedinica – Odjeljenje za praćenje i predlaganje mjera unapređenja i razvoja kulture, u čijoj nadležnosti su poslovi koji se, između ostalog, odnose na: praćenje implementacije Nacionalnog programa razvoja kulture i pratećih akcionih planova, obradu i sistematizovanje podataka, izradu analiza, izvještaja i informacija u vezi s programom razvoja kulture, ali i pružanje stručne i administrativno-tehničke podrške za rad Nacionalnog savjeta za kulturu.

Pored toga, delegirani predstavnici nacionalnih ustanova kulture i organa uprave iz oblasti kulture, biće odgovorni za monitoring u pogledu realizacije aktivnosti, ciljeva i pratećih indikatora u pojedinačnim institucijama, kao i izvještavanje Ministarstva. Isto tako, i drugi nosioci aktivnosti prepoznati strategijom biće obavezni da izvještavaju Ministarstvo o sprovedenim aktivnostima, dok će tim Ministarstva raditi na kompletiranju i sistematizovanju podataka, odnosno sačinjavanju godišnjih i završnog izvještaja.

Kao posljednja instanca, prije konačnog usvajanja izvještaja o realizaciji godišnjih akcionih planova Nacionalnog programa razvoja kulture, kao i završnog izvještaja, od strane Vlade, pripremljene izvještaje razmatraće Nacionalni savjet za kulturu.

# **NAČIN IZVJEŠTAVANJA I EVALUACIJE**

Dok se Akcioni planovi Nacionalnog programa razvoja kulture donose na period od dvije godine, izvještaji o njihovom sprovođenju pripremaće se na godišnjem nivou, a nakon isteka perioda važenja strateškog dokumenta, biće sačinjen Završni izvještaj o sprovođenju kompletnog Programa, s izvještajem o realizaciji Akcionog plana za 2027. godinu.

Akteri koji će učestovati u monitoringu, izvještavanju, sistematizovanju podataka i sačinjavanju izvještaja detaljnije su opisani u poglavlju 5. Budući da se akcioni planovi odnose na kalendarsku godinu, izvještaji će se pripremati po isteku godine, u prvom kvartalu naredne godine. Proces prikupljanja podataka započeće u decembru mjesecu, kada će Ministarstvo kulture i medija svim nadležnim institucijama poslati zahtjev za izvještavanje o realizaciji usvojenog plana, do kraja januara sljedeće godine.

Imajući u vidu da će se tokom godine organizovati nekoliko konsultativnih sastanaka s predstavnicima nacionalnih institucija kulture, ovi sastanci biće iskorišćeni za presjek stanja po pitanju implementacije konkretnih aktivnosti iz akcionog plana. Na taj način, u kontinuitetu će se pratiti dinamika realizacije aktivnosti i omogućiti preventivno djelovanje na eventualne rizike ili kašnjenja.

Nakon usvajanja od strane Vlade, izvještaji će, pored objavljivanja u sklopu materijala za sjednice Vlade, biti objavljeni i na službenoj internet stranici Ministarstva kulture i medija.

U posljednjoj godini važenja Nacionalnog programa razvoja kulture, Ministarstvo kulture i medija sprovešće evaluaciju, odnosno procjenu realizovanog programa. Dakle, Ministarstvo se opredjeljuje za ex-post evaluaciju, kao i kombinovani model koji podrazumijeva angažovanje eksternog eksperta za obavljanje evaluacije i tima Ministarstva od par službenika koji će učestvovati u sprovođenju predmetnog strateškog dokumenta.

Stoga će Završni izvještaj o sprovođenju Nacionalnog programa razvoja kulture sadržati posebno poglavlje – Nalazi evaluacije, koje će, shodno evaluacionom izvještaju, sadržati ključne nalaze i preporuke evaluacionog tima. Kako bi se nalazi evaluacije inkorporirali u Završni izvještaj i istovremeno osiguralo da dobijene preporuke postanu polazni osnov za sljedeći ciklus planiranja kulturne politike, evaluacija mora započeti u IV kvartalu 2027. godine, a okončati se u I kvartalu 2018. godine. Sredstva za realizaciju evaluacije, odnosno angažovanje nezavisnog evaluatora biće planirana budžetom za 2027. godinu, kao posljednju godinu važenja strateškog dokumenta.

# **PRATEĆI AKCIONI PLAN S PROCJENOM TROŠKOVA**

**Akcioni plan 2023–2024.**

Prethodna dva programa razvoja kulture Crne Gore bila su vođena tradicionalnom podjelom kulturnih aktivnosti na baštinu i stvaralaštvo. U prvim fazama dugoročnog promišljanja ovakav pristup je potpuno opravdan. Tim koji radi na razradi ciljeva i aktivnosti vođen je zatečenim stanjem i onim što se smatra tipičnim okvirom kulturne scene. Međutim, kod ovakvog pristupa postoji bojazan da misija Programa ne bude u dovoljnoj mjeri inkluzivna, participativna i da ne ostvari mjesta susreta i razvoja s akterima izvan tradicionalne podjele. Stoga, treći po redu Nacionalni plan razvoja kulture Crne Gore, iako takođe počiva na dva stuba razvoja, ti stubovi su mjesta preplitanja aktivnosti Ministarstva kulture i medija sa svim drugim akterima u kulturi, kao i onima „izvan“ koji mogu dati doprinos njenom razvoju. Prvi stub posvećen je unapređenju institucionalnog okvira, dok je drugi stub posvećen jačanju veza institucija u kulturi sa širokim poljem zainteresovanih strana kroz saradnju i partnerstva, što u konačnom donosi jedinstveno, dinamično i vibrantno polje kulture. Iako prvi stub neminovno podrazumijeva podjelu na zaštitu kulturne baštine i kulturno-umjetničko stvaralaštvo, ta podjela je postavljena iz razloga drugačijeg karaktera djelatnosti.

Akcioni plan, koji je sastavni dio ovog dokumenta, odnosi se na period od dvije godine, odnosno na 2023. i 2024. godinu i sadrži pregled aktivnosti koje se planiraju realizovati u navedenom vremenskom okviru. Ministarstvo kulture i medija, paralelno s Akcionim planom, kreira i interni dokument kojim će se za svaku planiranu aktivnost definisati podaktivnosti, odnosno konkretne radnje koje je potrebno preduzeti da bi se pojedinačna aktivnost realizovala, kao i detaljan vremenski raspored aktivnosti i organizacione jedinice, odnosno lica zadužena za njihovo sprovođenje.

|  |  |
| --- | --- |
| **STRATEŠKI CILJ I** | **UNAPRIJEDITI INSTITUCIONALNI I PRAVNO-REGULATORNI OKVIR KULTURE U CRNOJ GORI** |
| **Operativni cilj 1.1.** | **Unapređenje pravne regulative u kulturi** |
| **Indikator učinka a)**Broj inoviranih zakonskih akata | **Početna vrijednost 2022.** | **Ciljna vrijednost 2025.** | **Ciljna vrijednost 2027.** |
| 0 | 4 | 6 |
| **Indikator učinka b)**Broj opštinskih programa razvoja kulture | **Početna vrijednost 2022.** | **Ciljna vrijednost 2025.** | **Ciljna vrijednost 2027.** |
| 3 | 7 | 15 |
| **Aktivnost koja utiče na realizaciju OC 1.1.** | **Indikator rezultata** | **Nadležne institucije** | **Datum početka** | **Planirani datum završetka** | **Sredstva planirana za sprovođenje aktivnosti** | **Izvor finansiranja** |
| **Mjera 1.1.1.** | ***Unapređenje opšteg zakonsko-regulatornog okvira u kulturi kroz reviziju, primjenu i usaglašavanje s EU standardima*** |
| Izmjene i dopune Zakona o zaštiti kulturnih dobara | Utvrđen Predlog Zakona | MKM, Uprava za zaštitu kulturnih dobara, CKACG, Sekretarijat za zakonodavstvo, resorna ministarstva | II kvartal 2023.  | IV kvartal 2023. | Nijesu potrebna posebna sredstva | Budžet MKM |
| Izmjene i dopune Zakona o bibliotečkoj djelatnosti | Utvrđen Predlog Zakona | MKM, NBCG, Biblioteka za slijepe, Sekretarijat za zakonodavstvo, resorna ministarstva | II kvartal 2023.  | IV kvartal 2023. | Nijesu potrebna posebna sredstva | Budžet MKM |
| Izmjene i dopune Zakona o muzejskoj djelatnosti | Utvrđen Predlog Zakona | MKM, NMCG, Pomorski muzej, Prirodnjački muzej, Sekretarijat za zakonodavstvo, resorna ministarstva | II kvartal 2023.  | IV kvartal 2023. | Nijesu potrebna posebna sredstva | Budžet MKM |
| Izmjene i dopune Zakona o kulturi | Utvrđen Predlog Zakona | MKM, javne ustanove kulture, nezavisna kulturna scena, stručna javnost, Sekretarijat za zakonodavstvo, resorna ministarstva | IV kvartal 2023.  | IV kvartal 2024. | 7.000 € | Budžet MKM |
| **Mjera 1.1.2.** | ***Usklađivanje pravnih propisa u kulturi sa drugim propisima koji se indirektno odnose na kulturu*** |
|  |  |  |  |  |  |  |
| **Mjera 1.1.3.** | ***Unapređenje sistema planiranja i upravljanja u kulturi*** |
| Donošenje Strateškog plana NMCG 2023–2029. | Donijet plan | NMCG | I kvartal 2023. | IV kvartal 2023. | 3.500 € | Budžet NMCG |
| Uvođenje sistema redovnih konsultacija s predstavnicima institucija kulture | Broj sastanaka na godišnjem nivou(najmanje 2) | MKM, Uprava za zaštitu kulturnih dobara, Državni arhiv, nacionalne ustanove kulture  | II kvartal 2023. | IV kvartal 2023. | Nijesu potrebna posebna sredstva | Budžet MKM |
| **Operativni cilj 1.2.** | **Jačanje institucionalnih kapaciteta u kulturi** |
| **Indikator učinka a)**Procenat zaposlenih u ustanovama kulture koji su prošli neku edukaciju u odnosu na ukupan broj zaposlenih | **Početna vrijednost** | **Ciljna vrijednost 2025.** | **Ciljna vrijednost 2027.** |
| X | X+10% | X+20% |
| **Indikator učinka b)**Procenat sredstava ustanova kulture namijenjenih za programske aktivnosti | **Početna vrijednost** | **Ciljna vrijednost 2025.** | **Ciljna vrijednost 2027.** |
| X | X+5% | X+10% |
| **Aktivnost koja utiče na realizaciju OC 1.2.** | **Indikator rezultata** | **Nadležne institucije** | **Datum početka** | **Planirani datum završetka** | **Sredstva planirana za sprovođenje aktivnosti** | **Izvor finansiranja** |
| **Mjera 1.2.1.** | ***Proširenje institucionalne mreže u kulturi*** |
| Završetak transformacije Centra savremene umjetnost u Muzej savremene umjetnosti  | Donijeta Odluka o osnivanju Muzeja savremene umjetnosti | MKM, Vlada CG | I kvartal 2023. | II kvartal 2023. | Nijesu potrebna posebna sredstva | Budžet MKM |
| **Mjera 1.2.2.** | ***Poboljšanje kadrovskih kapaciteta u kulturi*** |
|  |  |  |  |  |  |  |
| **Mjera 1.2.3.** | ***Unapređenje okvira finansiranja i ulaganja u ustanove u kulturi*** |
| Izrada tehničke dokumentacije za novu zgradu Muzeja savremene umjetnosti | Objavljen Konkurs za izradu Idejnog rješenja;Dobijeni urbanističko-tehnički uslovi | JU Muzej savremene umjetnosti, MKM | III kvartal 2023 | IV kvartal 2023. |  | Budžet MKM |
| **Mjera 1.2.4.** | ***Unapređenje evidencije, komunikacije i saradnje sa i između aktera u kulturi*** |
| Angažovanje istaknutih kulturnih stvaralaca na promociji kulture u Crnoj Gori | Broj stvaralaca(najmanje 3, odnosno 6 godišnje)Broj projekata(najmanje 3, odnosno 6 godišnje) | MKM, istaknuti kulturni stvaraoci | III kvartal 2023. | IV kvartal 2023. | 6.000 €(12.000 € na godišnjem nivou) | Budžet MKM |
| **Operativni cilj 1.3.** | **Unapređenje sistema i ulaganja u zaštitu kulturne baštine** |
| **Indikator učinka a)**Broj unaprijeđenih kulturnih dobara | **Početna vrijednost** | **Ciljna vrijednost 2025.** | **Ciljna vrijednost 2027.** |
| 0 | 7 | 15 |
| **Aktivnost koja utiče na realizaciju OC 1.3.** | **Indikator rezultata** | **Nadležne institucije** | **Datum početka** | **Planirani datum završetka** | **Sredstva planirana za sprovođenje aktivnosti** | **Izvor finansiranja** |
| **Mjera 1.3.1.** | ***Unapređenje sistema zaštite kulturne baštine*** |
| Kreiranje Liste prioriteta nepokretnih kulturnih dobara | Kreirana Lista | Uprava za zaštitu kulturnih dobara, CKACG, MKM | IV kvartal 2023. | I kvartal 2024. | Nijesu potrebna posebna sredstva | Budžet MKM |
| **Mjera 1.3.2.** | ***Sprovođenje mjera zaštite kulturnih dobara i promocije značaja baštine za društvo*** |
| Relicenciranje izdatih konzervatorskih i istraživačkih licenci | Broj relicenciranih licenci | MKM, Komisija za izdavanje i oduzimanje licenci | I kvartal 2024. | II kvartal 2024. | Nijesu potrebna posebna sredstva | Budžet MKM |
| **Operativni cilj 1.4.** | **Unapređenje sistema i ulaganja u savremenu produkciju** |
| **Indikator učinka a)**Broj objavljenih konkursa podrške stvaralaštvu na godišnjem nivou | **Početna vrijednost 2022.** | **Ciljna vrijednost 2025.** | **Ciljna vrijednost 2027.** |
| 4 | 5 | 6 |
| **Indikator učinka b)**Broj objekata privedenih namjeni za realizaciju programa u oblasti kulture | **Početna vrijednost 2022.** | **Ciljna vrijednost 2025.** | **Ciljna vrijednost 2027.** |
| 3 | 4 | 6 |
| **Aktivnost koja utiče na realizaciju OC 1.4.** | **Indikator rezultata** | **Nadležne institucije** | **Datum početka** | **Planirani datum završetka** | **Sredstva planirana za sprovođenje aktivnosti** | **Izvor finansiranja** |
| **Mjera 1.4.1.** | ***Podsticanje razvoja kulturno-umjetničkog stvaralaštva*** |
| Uspostavljanje organizacionog odbora za manifestaciju Cetinjsko bijenale | Uspostavljen odbor | Fondacija Petrović Njegoš, Prijestonica Cetinje, MKM | I kvartal 2024. | II kvartal 2024. | Nijesu potrebna posebna sredstva | Budžet MKM |
| **Mjera 1.4.2.** | ***Podsticanje razvoja kreativnih industrija*** |
| Izgrada tehničke dokumentacije za uspostavljanje Regionalnog kreativnog centra u okviru bivšeg vojnog kompleksa Cerovo u Bijelom Polju | Izrađena tehnička dokumentacija | MKM, Opština Bijelo Polje, UNDP | II kvartal 2023. | IV kvartal 2023. | 150.000 € | Budžet MKM, UNDP |
| Rekonstrukcija objekata za razvoj kreativnih industrija (Tamnica Jusovača u Podgorici i Tvrđava Španjola u Herceg Novom) | Započeti radovi na rekonstrukciji objekata | MKM, nadležne nacionalne i opštinske institucije, međunarodni partneri | IV kvartal 2024. | IV kvartal 2024. |  | Budžet MKM, lokalne samouprave i donacije |
| Kreiranje godišnjeg programa umjetničkih rezidencija u kreativnim habovima u Kotoru, Baru i Šavniku za 2024. godinu | Kreiran program | MKM, nacionalne i lokalne ustanove kulture, nezavisni sektor | II kvartal 2023. | IV kvartal 2023. | Nijesu potrebna posebna sredstva | Budžet MKM, budžet lokalnih samouprava |
| **STRATEŠKI CILJ II** | **KREIRATI AMBIJENT ZA RAZVOJ KULTURNIH I KREATIVNIH INICIJATIVA, PUBLIKE I SARADNJE** |
| **Operativni cilj 2.1.** | **Razvoj publike, kulturnih potreba i navika građana Crne Gore** |
| **Indikator učinka a)**Broj posjetilaca | **Početna vrijednost** | **Ciljna vrijednost 2025.** | **Ciljna vrijednost 2027.** |
| X | X+10% | X+20% |
| **Aktivnost koja utiče na realizaciju OC 2.1.** | **Indikator rezultata** | **Nadležne institucije** | **Datum početka** | **Planirani datum završetka** | **Sredstva planirana za sprovođenje aktivnosti** | **Izvor finansiranja** |
| **Mjera 2.1.1.** | ***Evidencija i upoznavanje kulturnih potreba i navika građana Crne Gore*** |
| Uvođenje sistema praćenja broja posjetilaca ustanova kulture | Uveden sistem | Nacionalne i lokalne ustanove kulture | III kvartal 2023. | IV kvartal 2023. | Nijesu potrebna posebna sredstva | Budžet ustanova kulture |
| **Mjera 2.1.2.** | ***Razvoj publike u kulturi Crne Gore*** |
| Izrada plana aktivnosti diversifikacije publike u ustanovama kulture | Izrađen plan | Nacionalne i lokalne ustanove kulture | II kvartal 2024. | IV kvartal 2024. | Nijesu potrebna posebna sredstva | Budžet ustanova kulture |
| **Operativni cilj 2.2.** | **Unapređenje saradnje i ambijenta rada nevladinih organizacija u kulturi** |
| **Indikator učinka a)**Broj reprezentativnih strukovnih udruženja | **Početna vrijednost** | **Ciljna vrijednost 2025.** | **Ciljna vrijednost 2027.** |
| 0 | 3 | 7 |
| **Indikator učinka b)**Broj manifestacija i festivala od posebnog značaja za kulturu Crne Gore | **Početna vrijednost 2022.** | **Ciljna vrijednost 2025.** | **Ciljna vrijednost 2027.** |
| 5 | 8 | 10 |
| **Aktivnost koja utiče na realizaciju OC 2.2.** | **Indikator rezultata** | **Nadležne institucije** | **Datum početka** | **Planirani datum završetka** | **Sredstva planirana za sprovođenje aktivnosti** | **Izvor finansiranja** |
| **Mjera 2.2.1.** | ***Reorganizacija konkursa i konkursne procedure*** |
|  |  |  |  |  |  |  |
| **Mjera 2.2.2.** | ***Unapređenje statusa strukovnih organizacija u kulturi*** |
|  |  |  |  |  |  |  |
| **Mjera 2.2.3.** | ***Unapređenje sistema vrednovanja i evidencija nezavisnog sektora u kulturi*** |
| Revizija Uredbe o kriterijumima i načinu dodjeljivanja statusa istaknuti kulturni stavaralac u cilju unapređenja sistema dodjele statusa u domenu priznavanja međunarodnih nagrada u različitim oblastima kulture i uvođenja nacionalnih nagrada u pojedinim oblastima | Revidirana Uredba  | MKM, nezavisni sektor | IV kvartal 2023. | II kvartal 2024. | Nijesu potrebna posebna sredstva | Budžet MKM |
| Revizija Uredbe o kriterijumima za određivanje manifestacija i festivala od posebnog značaja za kulturu Crne Gore u cilju unapređenja kriterijuma i sistema evaluacije za praćenje programa festivala od posebnog značaja za kulturu Crne Gore | Revidirana Uredba  | MKM, javne ustanove kulture, nezavisni sektor | IV kvartal 2023. | II kvartal 2024. | Nijesu potrebna posebna sredstva | Budžet MKM |
| **Mjera 2.2.4.** | ***Unapređenje komunikacije i kooperacije sa nezavisnom scenom u kulturi*** |
| Uvođenje sistema redovne komunikacije s nezavisnim sektorom | Broj organizovanih konsultacija/ okruglih stolova/ seminara(najmanje 1, odnosno 2 godišnje) | MKM, ustanove kulture, organizacije civilnog i privatnog sektora u kulturi | III kvartal 2023. | IV kvartal 2023. | Nijesu potrebna posebna sredstva | Budžet MKM |
| **Operativni cilj 2.3.** | **Unapređenje saradnje sa drugim resorima** |
| **Indikator učinka a)**Broj zajedničkih aktivnosti i projekata resora kulture s drugim resorima | **Početna vrijednost** | **Ciljna vrijednost 2025.** | **Ciljna vrijednost 2027.** |
| X | X+15 | X+30 |
| **Aktivnost koja utiče na realizaciju OC 2.3.** | **Indikator rezultata** | **Nadležne institucije** | **Datum početka** | **Planirani datum završetka** | **Sredstva planirana za sprovođenje aktivnosti** | **Izvor finansiranja** |
| **Mjera 2.3.1.** | ***Unapređenje saradnje s resorima obrazovanja i naučno-istraživačke djelatnosti*** |
| Pokretanje Nacionalnog programa umjetničkog i kulturnog obrazovanja | Potpisan protokol o saradnji između nadležnih ministarstavaBroj organizovanih programa i posjeta (najmanje 10) | MKM, MP, nacionalne i lokalne ustanove kulture | II kvartal 2024. | IV kvartal 2024. | Nijesu potrebna dodatna sredstva | Budžet MKM, budžet ustanova |
| Podrška projektima kreativnih industrija u okviru Programa podsticanja inovacione kulture | Broj podržanih projekata iz oblasti kreativnih industrija(najmanje 3) | Fond za inovacije Crne Gore, MNTR, MKM | III kvartal 2023. | IV kvartal 2023. | 5.000 € | Budžet Fonda za inovacije |
| **Mjera 2.3.2.** | ***Unapređenje saradnje s resorom ekonomskog razvoja i turizma*** |
| Kreiranje kataloga manifestacija i festivala u oblasti kulture | Objavljen katalog na službenim internet stranicama | MKM, MERT, nacionalne i lokalne ustanove kulture, NTO, LTO | II kvartal 2023.  | IV kvartal 2023. | 2.000 € | Budžet MKM |
| **Operativni cilj 2.4.** | **Unapređenje međunarodne saradnje i procesa evropskih integracija u oblasti kulture** |
| **Indikator učinka a)**Broj projekata aktera kulture podržanih iz međunarodnih fondova | **Početna vrijednost 2022.** | **Ciljna vrijednost 2025.** | **Ciljna vrijednost 2027.** |
| X | X+10 | X+15 |
| **Aktivnost koja utiče na realizaciju OC 2.4.** | **Indikator rezultata** | **Nadležne institucije** | **Datum početka** | **Planirani datum završetka** | **Sredstva planirana za sprovođenje aktivnosti** | **Izvor finansiranja** |
| **Mjera 2.4.1.** | ***Jačanje kulturne saradnje u okviru međunarodnih programa i inicijativa i osnaživanje procesa evropskih integracija u kulturi*** |
| Kandidatura Cetinja za članstvo u Mreži kreativnih gradova UNESCO | Članstvo Cetinja u Mreži kreativnih gradova UNESCO | Prijestonica Cetinje, MKM | II kvartal 2023.  | IV kvartal 2023. | 15.000 €(vrijednost kompletnog projekta 150.000 €) | Budžet MKM(Prijestonica Cetinje, UNESCO...) |
| Obilježavanje značajnih međunarodnih jubileja | Broj jubileja(5 datuma)Broj događaja(25 događaja) | MKM, lokalne i nacionalne ustanove kulture, nezavisni sektor | III kvartal 2023. | IV kvartal 2023. | Nijesu potrebna dodatna sredstva | Budžet MKM, budžet ustanova |
| Organizacija manifestacije Dani evropske baštine | Broj organizovanih događaja (najmanje 20) | MKM, lokalne i nacionalne ustanove kulture, nezavisni sektor | III kvartal 2023. | III kvartal 2023. | 10.000 € | Budžet MKM, budžet ustanova |
| Organizacija događaja u cilju izgradnje kapaciteta za učešće u otvorenim pozivima međunarodnih programa i inicijativa | Broj organizovanih obuka(1 obuka)Broj organizovanih info dana(4 info dana) | MKM, lokalne i nacionalne ustanove kulture, nezavisni sektor | II kvartal 2023. | IV kvartal 2023. | 10.000 € | Budžet MKM, donacija EK |
| Izrada plana podrške programskom i infrastrukturnom segmentu projekta Budva Boka Evropska prijestonica kulture 2028. | Izrađen plan | MKM, Opština Budva | II kvartal 2023. | IV kvartal 2023. | Nijesu potrebna dodatna sredstva | Budžet MKM |
| **Mjera 2.4.2.** | ***Jačanje bilateralne saradnje u oblasti kulture*** |
| Iniciranje bilateralnih sporazuma i programa u oblasti kulture | Broj potpisanih bilateralnih sporazuma i programa(najmanje 4) | MKM, resorna ministarstva u drugim zemljama | II kvartal 2023. | IV kvartal 2023. | Nijesu potrebna dodatna sredstva | Budžet MKM |

# **INFORMACIJA ZA JAVNOST O CILJEVIMA I OČEKIVANIM UČINCIMA STRATEGIJE U SKLADU S KOMUNIKACIONOM STRATEGIJOM VLADE CRNE GORE**

Nacionalni program razvoja kulture predstavlja krovni strateški dokument za oblast kulture Crne Gore u periodu od 2023. do 2027. godine, i ima za cilj unapređenje politika u svim oblastima kulture u Crnoj Gori.

Uvažavajući potrebu da se javne politike dodatno afirmišu, kako bi se povećalo interesovanje stručne i ostalih segmenata javnosti, te istakao značaj konkretnih aktivnosti za opštu korist i kvalitet života građana, javnost će biti blagovremeno i adekvatno upoznata s aktivnostima, ciljevima i očekivanim učincima Nacionalnog programa razvoja kulture.

Komunikacionom strategijom akcenat je stavljen na potrebu da se djelatnicima u kulturi i građanima na najadekvatniji način predstave vizije, ciljevi i rezultati koje Ministarstvo kulture i medija i Vlada Crne Gore ostvaruju na planu unapređenja kvaliteta kulturnih politika u Crnoj Gori, na način koji je lako razumljiv i prilagođen potrebama i interesovanjima javnosti.

Realizacija ključnih ciljeva Nacionalnog programa razvoja kulture u najvećoj mjeri zavisi od relavantnih institucija i organizacija odgovornih za njegovu implementaciju.

S tim u vezi, da bi realizacija Nacionalnog programa razvoja kulture bila uspješna, neophodna je uključenost i aktivno učešće svih zainteresovanih strana.

Prepoznali smo interne i ekstrene ciljne javnosti. Interne ciljne javnosti obuhvataju svi oni akteri koji direktno utiči na sprovođenje politika, aktivnosti i ciljeva NPRK. Eksterne ciljne javnosti obuhvataju akteri koji čine nezavisnu kulturnu scenu, civilni sektor, vaninstitucionalni djelatnici i publika.

Komunikacione aktivnosti u pravcu izvještavanja o realizaciji ključnih ciljeva Nacionalnog programa razvoja kulture biće usmjerene na odnose sa medijima i integrisane kanale komunikacije – društvene mreže Ministarstva kulture i medija (Facebook, Instagram, Twitter) i zvanični web sajt [www.mku.gov.me](http://www.mku.gov.me).

1. Svi pojmovi korišćeni u dokumentu izraženi su u gramatičkom rodu i odnose se na oba pola. [↑](#footnote-ref-1)